Шавқиддин Жамолов ёҳуд “бой ота” « Ўзбекистон Халқ Ҳаракати\nШавқиддин Жамолов ёҳуд “бой ота”\n04 March 2019 - 10:00\nШАВҚИДДИН ЖАМОЛОВ ЁҲУД “ БОЙ ОТА”\n(“Шамс – Навоий “ фирмаси деректори )\n“ Миллардларни- миллиардларга уриштириб “…\nҲа, шундай , миллардларни – миллардларга уриштириб…\nЖамолов “ Шамсидин бой” , “ Бой ота” номларини бекорга олмаган. Жамоловнинг:\nАлбастр, гпис ишлаб чиқарадиган заводлари ;\nМармар , гранит конлари;\nМагазенлари ( вилоят бўйича 30 тадан кўп);\nАптекалари ( вилоят бўйича 50 тага яқин)\nФатостудиялари ( 10та);\nМузқаймоқ цехлари бор.\nТўдакўл ( 80 км , узунликдаги кўл, Навоий- Қизилтепа оралиғи)да минг тонналаб балиқ етиштиради.\nБу биз билганимиз. Билмаганимиз қанча?..\n“ Бой ота” қайси миллардлари эвазига мунча нарсаларга эга бўлган? Миллиардлар дедик. Шундоқ экан, бу миллардларни Шавқиддинбой ҳалол йўл билан топганми ёки ҳаром йўл биланми? Буни навқирон ДХХ аниқлайди, деб умид қиламиз. Менинг назаримда куч ишлатар тизимлари ичида нисбатан тозаси: ДХХ.\nБироқ шуниси аёнки, Шавқиддин Жамолов пул деса имонини ( агар имони бўлса) сотади .\nЭл ҳам, юрт ҳам, давлат ҳам кўзига кўринмайди.\nХудди Муродилла Қуролов мисол.\nЖамоловнингбу хоинлигини юқорида баён этган эдик. У Италияда ўтган юзйилликнинг саксонинчи йилларида ишлаб чиқаришдан тўхтатилган технологияни бир ховуч мис тангага олиб келиб , Ўзбекистонга 1 миллион 254 Америка долларига сотган .\nБундайлар , шубҳасиз, хоин деб аталади. Миллат, Ватан, Давлат хоини деб .\nЎша пулдан юз минги $ Шавқиддининг чўнтагига тушган. Бу расман исботланган…Буни Италиянинг “ Роверой Лимитед” фирмаси бошқони Анита Чернишова ҳам тасдиқлаган.\nҚисқаси, сал кам 1 миллион доллар Мустафоевчилар ўртасида тақсимланган.\nКимга қанчаданлиги терговда маълум бўлади.\nМустафоевнинг орқа чўнтагини “ ғор чўнтак “ дейишади …\nҚОРА НИЯТЛАР ҒАЛАБАСИ\n(СОХТА ҚЎШМА КОРХОНА)\nКўк пулдан қутирган Қуроловнинг жиноятлари олдида Жамоловнинг жиноятлари хиралашиб қолади. Қиёсни ҳақиқат мезони десак,Жамолов ўмаришда тулки бўлса , Қуролов аждарҳо. Ҳар ҳолда Жамолов Лангар элини ишсиз , оч , ялонғоч қолдирмади, дунёга сочмади, дейиш мумкин. Ҳар ҳолда Жамалов халқга , давлатга, фойда келтираётган Лангар конларини ёпмади, дейиш мумкин. Ҳар ҳолда Жамалов ўз нафси ёўлида Лангарни харобага айлантирмади. Ҳар ҳолда Жамалов Қуроловдай сохта корхона ( ЎзРос қўшма корхонаси) қурмади .\nҲар ҳолда Жамолов Қуроловдай давлатга трлён сўмлар зарар келтирмади.\nЖиноятнинг катта – кичиги бўлмайди, дейишади. Бекор гап. Катта , кичиги бор. Ўғрилар орасидаги фарқни кўрдингиз. Тўнғиз билан қўнғиздай. Агар қонун ишлаган-да эди, бирига умрбод қамоқ жазоси берилган бўларди, иккинчисига йигирма йил. Агар қонун ишлаганда эди , Мамаёқуб кўтарган масала ( эски Италия технологияси) ижобий ҳал бўларди. Мамаёқубга шарафлар ёғиларди. Қуролов, Жамолов, Самадовларга сичқоннинг ини минг танга бўларди. Раҳномалари Мустафоевга ҳам .\nҚуролов, Самадов, Жамолов, Мустафоевлар тўлиб – тошиб яшаяптилар. Юртда об- ҳаво қилишароқ… Ҳамроевнинг ҳолини эса танг этишмоқда. Қонини ичишароқ…\nМамаёқубнинг сезгиси алдамаган экан. Адвокат Аввалбой ҳам ёлғон сўзламаган экан. Прокурор Салом Самадов сохта терговни бекорга уюштирмаган экан. “ Ўзбекистон- Россия” қўшма корхонасини тузиш учун Қуроловга қулай вақт , имконият туғдирган экан.\n“ ЎзРосс” отли сохта қўшма корхона тузилди. “ ЛангарОАЖ” ўрнига. Мамаёқуб Ҳамроевсиз. Ундан яширинча. Ўзбекистон қонунинга зид равишда.\nҚонун ишлаб турганда шундай бўлармиди? Асло !\nҚонун тепасида Мустофоевга ўхшаш каслар турганда, додингни кимга айтасан?!\nЁвуз ниятлар муродларига етдилар.\n“ Лангар ОАЖ “ни талон – тарож этиш учун.\nЛангарэлни сарсон – саргардон қилиш учун.\nЛангаркентни бузиб ташлаш учун,\nМиллардларга эгалик қилиш учун…\n“ЎзРОС” ни сохта корхона дейишимизга сабаб :\nМосквадан бир ҳужжат ҳам , бир ускуна ҳам , бир рубл ҳам келмаган. Бўритош Мустафоевнинг югурдаги етакчи мутахасис Насриддин Даминов сохта ҳужжат тахлаган. Бўлим( Навоий вилояти адлия бўлими) бошлиғи Холмўминовга қўл қўйдирган.\nБўритош Мустафоевнинг махфий топшириғи билан…\nШундай қинғир йўл билан “ ЎЗРОС” рўйхатдан ўтказилади. Шундан сўнг Бўритош Мустафоев Насриддинни судяликка кўтаради.\n2002 йил июл ойида сохта корхонани ҳужжатлаштириш учун Россиядан сохта делегация келади. Буларнинг ичида номига бир ўрис бўлади. Кейинча маълум бўлди: аслида Россияданэмас, Қирғизистон юртдошлари экан. Делегация бошлиғи Қодир Ботиров эди. Қураловдек фирибгар.\nҲали, бу пайтда “Ўз.Рос” ( 2002 июлда ташкил этилмаган эди. Оғзаки келишувга биноан “ЎзРосс”га Ўзбекистон томони 152 минг 950 доллар ($), Россия томони 159 минг 153 доллар қўшадиган бўлишди. Бундан ташқари сохта делегация:\nМактабга 15 минг доллар, хастахонага 14 минг доллар ўтказамиз, деб ваъда беришди. Аммо бир чақа ҳам беришмади. Алдаб кетишди. Шу кетишганича, “ дегация”нинг бирор вакили Лангарда ўз қорасини кўрсатмади. “ Иш битгунча, эшак сувдан ўтгунча” деган гап тўғри экан.\n“ Ўз Росс” корхонаси 2002 йил август ойида ташкил бўлади. Аммо пихини ёрган Қуролов Бўритош Мустафоевнинг кучи билан 2001 йил 24 мартда Ўзбекистон вазирлар махкамасининг 119 сонли қарорига биноан “Лангар ОАЖ”нинг 25 фоиз акциясини хашак нархида ( 8,5 миллион сўмга ) сотиб олади.\nАслида давлатни бундай алдаган одамга умрбод қамоқ жазоси берилиши керак.\nАкция- қимматбаҳо қоғоз пул. “ЛангарОАЖ”нинг ишлаб чиқарувчи асосий воситалари: завод, фабрикалари ва бошқа мулклдари баҳоланган қоғоз пул. Агар қонун ишлаганда эди, бу мулклар сотилса, ўз қадр- қийматлари билан сотиларди. Яъни миллиард – миллиардларга .\nМулкларнинг сув текинга сотувига Навоий вилояти Давлат мулки Бошқармаси бошлиғи Музаффар Исматов ( Прокурор Салом Исматовнинг туғишган укаси) кўзини юмиб туради. Чунки у Бўритош Мустафоевдан тулкидан қуён қўрққандек қўрқарди. Иш бор жойда камчилик бор. Текширтирса оқибати ёмон бўлади. Олий Суд раиси билан ўйнашиб бўладими? Қолаверса ўртада “ улуш” деган нарса бор…\nҚонун бузар , қора ниятли Қуролов Лангар акционерлик жамиятининг аъзоси эмас эди. Аъзо бўлмагандан кейин “ЛангарОАЖ” мулклдарини сотиб олиши қонунан ясоқ ҳисобланади. Буни Музаффар Исматов билмасмиди?\nМулклар сотилишига Лангар акционерлик жамиятининг бутун аъзолари қарши чиқади. Лангарнинг юз фоиз аҳолиси ҳам. Буни Музаффар Исматов билмасмиди?\nЛангар харобага айланишини у олдиндан кўра билган. Чунки фирибгар Қуроловнинг очкўзлиги ҳаммага аён эди.\nҲалқни қон- қақшатувчи бу ёвуз “ўйин”га Мустафоев, Самадов, Жамолов, Исматовлар каби Эркин Турдимов ( Хатирчи тумани ҳокими) ҳам фаол қатнашган. Лангарқўрғон ойдинлари Турдимов“ катта ўйинчи” дейишади. “ Улуш”нинг ҳам бошида турганлардан бири дейишади. Йўқса, у Лангар Қўрғон ғаротларидан соғ чиқармиди? Сурхондарёга, сўнг Самарқандга парвоз этармиди? Ер юзи мамлакатларининг ярмига бошкент бўлган Самарқанд тахтига ўтирармиди? “ Катта ўйинчи”…\nБу гап Самарқандда ҳам илдиз отган. “ Катта ўйинчи” Хатирчида ишлаганда Қуроловларни қўллаган , Самадовларни тезлаган , Музаффарлар билан ҳамтовоқ бўлган, қонунга оёқ қўйган…\nБу ҳақда “ Лангар ОАЖ” ишчи, хизматчилари ( Шойматов. А, Гарифулин. А, Истамов. Н, Маҳмудов. И, Мамадиёров.А, Жиянов.Ж, Насриддинов. Ж лар) тегишли идораларга арз хатлари йўллаганлар.\nШу шикоятлардан қуйидаги олинтиларга эътиборингизни тортамиз.\n“ Навоий вилояти давлат мулки бошқармаси раҳбари Музафар Исматов ( 2001 йилнинг апрел ойида) “Лангар ОАЖ”нинг давлатга тегишли бўлган 25 фоиз акцияларини Қуролов Муродилланинг “Нур қурилиш” савдо Хусусий фирмасига кепак пулига пуллаган. Ўртада кўк пул рол ўйнаган , миллионлар … Холис текширилса ,бу ўз исботини топади. Бутун муаммо холис текширишда. Ҳеч қандай лофсиз, бўёқсиз айтамиз: “ ЛангарОАЖ” фожиаси пухта теширилса , давлат хазинасига миллиарлар($) тушади. Бу пуллар:\nБўритош Мустафоев каби нафси ўпқонларда. Қонунбузар бу кимсалар .шу ҳаром пуллар эвазига осмону фалакка парвоз этмоқдалар”…\nЎзбекистон Республикасининг амалдаги қонунларига асосан чет эл билан қўшма қорхона тузиш жараёнида, чет эл фирмаси ёки ташкилоти Ўзбекистон томонга қуйидаги ҳужжатларни тақдим этишлари шарт :\nРоссия давлатидан “Гранитсавстрой”нинг бир йиллик ҳисоботлари ( Молиявий хўжалик иш юртиш аҳволи тўғрисида) .\nШу ташкилотнинг устави , гувоҳномаси ва барча тегишли ҳужжатлари.\nУстав фонди, яъни асосий воситалари ва банк ҳисоби маблағларининг қиймати тўғрисида..\nҚўшма корхона тузилиш олдидан Ўзбекистонга қўшмоқчи бўлган инвестиция маблағининг 30 фоизини аввалдан ўтказиб бериши.\nАгарда кўрсатиб ўтилган жами маблағ бир йил ичида Ўзбекистонга – “ Лангар ЎзРо,с” қўшма корхонаси ҳисоб рақамига келиб тушмаса ёки ускуналар олиб келинмаса ушбу қўшма корхона ёпилиши лозим эди.” Лангар ОАЖ”эса ўз устав фонди( 153 минг доллар миқдордаги8950 дона акциялари билан қайта тикланиши\nБир йил ичида Россия томон Ўзбекистон томонга бир тийин ҳам ўтказмади…” ЎзРос” ёпилиши шарт эди. Сохта “ ЎЗРос”…\nМузаффар Исматов билан Эркин Турдимов буни билишгани ҳолда ёпишмади. Ўрнига “ЛангарОАЖ” ни қайта тиклашлари лозим эди. Аксинча Эркин Турдимов “ ЛангарОАЖни ёпди.\n“ ЛангарОАЖ “дан кун кўриб юрган юзлаб одам ишсиз қолди.\nБолаларнинг : “ Она нон” деб йиғлашларини эшитиш нақадар оғир эди.\n2001 йилнинг 10 апрел куни Навоий вилояти давлат мулкини бошқариш бошқармаси раиси Исматов Музаффар номига хат ёзган эдик. “ ЛангарОАЖ” га тегишли бўлган давлат улушининг 25 фоиз акциялари “ Вазирлар маҳкамасининг қарори( 2001 йил 15 мартдаги 119 –сонли қароори) билан очиқ сотувга қўйилган . Буни биздан яширишган, чунки ўртага:\nАҚШ пули аралашган…\nБу Мустафоевнинг ўйини…\nБу Турдимовнинг ўйини…\nБу Қуроловнинг ўйини…\nБу Исматовнинг ўйини…\nБу Самадовнинг ўйини…\nЙўқса, мулк эгаси “ Лангар ОАЖ” олдидан ўтишлари шарт эди. ВАзирлар маҳкамаси ўзича қарор чиқармаслиги керак эди. Қонунннинг бузулиши айнан шу ердан бошланган:\nАкционерлик жамияти ва акциядорларнинг ҳақ- ҳуқуқларини ҳимоя қилиш тўғрисидаги давлат қонунига биноан мазкур акцияларни “ЛангарОАЖ” акционерлари олишлари шарт эди.\nАгар улар олмасалар, ўзгаларга сотишлари мумкин. Шунда ҳам акционерлик жамияти аъзолари йиғилиши розилиги билан.Йўқса, қонун бузилади. Мазкур акцияларни “Лангар ОАЖ”нинг ишчи, хизматчиларига сотишдан Музаффар Исматов бош тортди. Биз юқори идораларга, жумладан президентга хатлар билан чиқишга мажбур бўлдик. Аммо хатларимизга жавоб ололмадик.\n2001 йил 20 сентябрда Хатирчи тумани прокурори Салом Самадов номига 187- сонли хат билан мурожаат қилдик. Бу ҳам натижа бермади.\n2001 йил декабр ойида Исматов Музаффар 25 фоиз акцияларимизни пес мирига Қуролов Муродиллага тегишли бўлган” Нур Қурулиш Савдо” хусусий фирмасига сотиб юборди. Ушбу фирма Тошкент шаҳри, Чилонзор туманида рўйхатдан ўтган.\nРоссиянинг “ Гранитсавстрой ООО” ташкилоти билан “ Ўзбекистон Россия қўшма корхонаси”ни ташкил қилишдаги умумий йиғилиш 2002 йил 26 июни куни бўлиб ўтди деб қалбаки( № 12 сонли) баённома тақдим қилинган.\nҚалбаки баённомада ( йиғилишга “ Гранит савстрой ООО” дан Қурбон Рустамов,\n“ Нур қурилиш савдо” хусусий фирмасидан Фаррух Зокиров,\n“ Шамс Навоий “ хусусий фирмасидан Шавқиддин Жамоловлар қатнашганликлари ёзилган.\nБироқ уларнинг бири ҳам Лангарга бормаган ва умумий йиғилишга қатнашмаган.\n2002 йил 26 июндаги умумий йиғилишга қуйидаги кишиларнинг қатнашганликлари баённномада кўрсатилган: Тотлибой Оқбўтаев, ( Хатирчи Тумани ҳокимининг қурулиш ва саноат бўйича ўринбосари), Шуҳрат Норов ( Шамс – Навоий фирмасидан , 34 фоиз овоз билан ),\nТоир Солиев (“ Нур қурулиш савдо “ хусусий фирмасидан ( 25 % овоз билан) ,\nБектемир Пардаев жисмоний шахс 14,96 фоиз овоз билан),\nБир гуруҳ “ Лангар “ ОАЖнинг акцеонерлари ( 3.1 фоиз овоз билан)…\nЙиғилишнинг 13- сонли баённомаси тегишли идораларга ўз вақтида етказилган.\nҚуролов ва унинг шериклари тақдим қилган 12-сонли сохта баённомадан биз яқинда хабар топдик. Уни кейинчалик сохташтириб тиқиштирганлиги аниқ бўлди.\nРоссия билан тузилажак қўшма корхонанинг устав фонди миқдори ,яъни суммаси мазкур мажлисда муҳокама қилингани йўқ.\nБу масала “Лангар ОАЖ”нинг кузатув кенгаши мажлисида кейинчалик кўриб чиқилган. Унга кўра:\n“ ЛангарОАЖ”га тегишли бўлган 8950 дона акциянинг номинал қиймати амалдаги 1000 сўмдан 11891 сўм 60 тийинга кўтарилди.\n“ Лангар ОАЖ” нинг Россия билан қўшма корхона тузишдаги ҳиссаси 49 фоиз қилиб белгиланган. Буни бизга буюрган эди. Шунга кўра Россиянинг “ Гранит Савстрой” ташкилоти устав фонди учун 159 минг 153 АҚШ доллар миқдорида маблағ ёки асбоб- ускунлар тақдим қилишлари шарт эди. Шу суммага нисбатан 9316 дона акция чиқарилиши лозим эди.\nУшбу масала Кузатув кенгашининг йиғилишида акс этган ва бир йил муҳлат ичида устав фонди Россия томонидан тўлиқ ташкил этилиши лозим эди.\nСумманинг 30 фоизи эса қўшма корхона давлат рўйхатидан ўтгунича “ Лангар ОАЖ”нинг банкдаги депозит рақамига туширилиши шарт эди.\n159 минг 153 АҚШ долларининг 30 фоиз қисми, яъни 47 минг 746 АҚШ доллари олдиндан тўланганидан кейингина Навоий вилояти Адлия бошқармаси тузиладиган қўшма корхонани давлат рўйхатидан ўтказиши керак эди.\n2003 йилнинг 15 августигача қолган маблағ “ Лангар ЎЗРОС” қўшма корхонаси ҳисоб- китобига келиб тушмаса, давлатимиз қонунларига биноан қўшма корхона ёпилиши шарт эди.\nНавоий вилояти Давлат мулкини бошқариш ва тадбиркорликни қўллаб- қувватлаш бошқармаси бошлиғи Музаффар Исматов 2003 йил декабрда ( 342-пр сонли буйруғи билан) “ ЛангарОАЖ”ни қайта тиклаш ўрнига, ёпди.\nУшбу буйруқнинг 1- пунктида “ Лангар” акциядорлик жамиятининг номинал қиймати 1000 сўмдан бўлган 100 фоиз , яъни 8950 дона акциялари юридик ва жисмоний шахслар ўртасида тўлиқ жойлаштирилганлиги маълумот учун қабул қилинсин, деб ёзилган.\nВаҳоланки, 2002 йил 25 июнда Лангар ОАЖнинг ассосий воситалари 106429810 сўм кўтарилган. Битта акциянинг номинал қиймати эса 11891 сўм 60 тийинга кўтарилган эди.\nРоссиянинг “ ГранитсавстройООО” ташкилоти ҳисобидан умумий қиймати 159 минг 153 АҚШ доллари миқдорига қўшимча 9316 дона акция 2003 йилнинг 15 августгача чиқарилиши шарт эди.\nҚуролов ва унинг шериклари ушбу суммада акцияларни чиқаришгани йўқ. Россиядан ушбу маблағ келгани ёки келмаганини ҳеч ким билмайди, Мустафоев, Исматов ,Турдимов, Қуролов, Самадовлардан ўзга, ҳеч ким билмайди”\nЮқорида давлатга хиёнат тарзда Италиядан “Лангар ОАЖ” га эски, яроқсиз технология олиб келишгани, шундай қабиҳ “ усул” билан қаллоблар бир миллион доллар “ ишлаб” олишгани , буни Мамаёқуб Ҳамро фош этгани , оқибат боши балога қолгани ҳақида қайд этган эдик.\nМамаёқуб Ҳамронинг давлат хоинлари томонидан қаттиқ қаршиликка учраганига яна мана бу жанжал ҳам сабаб бўлган.


Times нашри: Буюк Британия Россияни “олий даражадаги хавф” деб топмоқчи\n23:47 / 08.11.2015\nБуюк Британия миллий хавфсизликнинг янги стратегияси доирасида Россияни ўзи учун “олий даражадаги хавф” деб топмоқчи. Бу янги стратегияни мамлакат бош вазири 23 ноябрда тақдим қилиши режалаштирилган, деб хабар бермоқда Times нашри.\nБундай даражадаги хавфлар орасида, шунингдек, Европага келаётган муҳожирлар билан боғлиқ барқарорсизлик, террорчилик, ИШИД каби террорчилик гуруҳлари фаолияти ва Эбола безгаги тарқалиши кабилар келтириб ўтилган.\nНашр маълумотларига кўра, бундай хавфларнинг таҳлили Британия ҳукумати томонидан ҳар 5 йилда ўтказилади. 2010 йилда Россия мамлакатга хавф солаётган таҳдидлар орасига киритилмаган эди. Нашр ўз манбасига иқтибос келтирган ҳолда Буюк Британия ҳукумати бундай хулосага охирги 5 йил ичида Россия тажовузининг ортиши сабаб келган. Хусусан, гап Россиянинг Украина ва Суриядаги ихтилофлардаги иштироки ҳақида кетмоқда.\nҒарб Россияни бир неча бор Украинадаги ихтилофга аралашиш ва “Қримни босиб олишда” айблаган. Россия бу айбловларни инкор қилиб келмоқда ва Қрим Россия таркибига ўз истаги билан кирганини таъкидламоқда.\nАҚШ мудофаа вазири Эштон Картер 6 ноябрда Россия ва Хитойни дунё тартибига хавф солаётган давлатлар деб атаган. У Россияни Европада ихтилофларни авж олдиришда, хусусан Украина ва Грузия суверенитетини бузишда, Болтиқбўйи давлатларини кўрқитишда айблади ва АҚШ ўз иттифоқчилари билан Россияни ушлаб туриш вариантларини муҳокама қилаётганини таъкидлаб ўтди.


Ўзбекистон Ёзувчилар уюшмаси » УЧ АВЛОД УЧРАШУВИ\nАсосий Янгиликлар УЧ АВЛОД УЧРАШУВИ\nЮртимизда азал-азалдан шахсий ибрат ва устоз-шогирдлик муносабатларига асосланган меҳр-оқибат анъаналари бетимсол маънавий қадрият сифатида эъзозланиб келинмоқда.\nАйни шу анъана туфайли катта авлодга хос кўп йиллик тажриба ва хулосалар, малака ва кўникмалар, энг муҳими, эътиқод ва собитлик туйғулари ёш авлод онгу шуурига сингиб, ўз меваларини бермоқда. Бу жиҳатдан, жойларда анъанавий йўсинда ташкил этиб келинаётган уч авлод учрашувлари ўзгача аҳамият касб этмоқда.\nШундай учрашувлардан бири Шофиркон туманидаги “Баркамол авлод” болалар ижодиёти марказида бўлиб ўтди. Унда туманда фаолият кўрсататётган “Наъматак”, “Мингчинор” ва “Ёш ижодкор” адабий тўгараклари ўқувчи-ёшлари, уларга таълим бераётган ўқитувчи-мураббийлар ҳамда тўгарак раҳбарлари иштирок этишди.\nСўз мулкининг султони Алишер Навоий ҳамда шоҳ ва шоир Заҳириддин Муҳаммад Бобур таваллуд саналари арафасида улар руҳига эҳтиром кўрсатиш, шунинг баробарида, бугун бадиий сўз майдонида ўз имкониятларини синовдан ўтказаётган замондош шоирлар билан юзма-юз мулоқот қилиш мақсадида ташкил этилган маънавий-маърифий тадбир Ўзбекистон Ёзувчилар уюшмаси аъзолари, шоирлар Дилшод Ражаб ҳамда Шодмон Сулаймон, ўз навбатида, уларга шеър машқида устозлик қилган Омон Абдулла ва Бобоқул Усмонов каби кекса ижодкорлар иштироки туфайли ўзгача шукуҳ ва мазмун касб этди.\nСамимий мулоқот асносида Алишер Навоий ва Бобур бадиий маҳорати, гўзал шахсияти ҳақидаги ибратли фикрлар, сўз машаққати ва завқи, ижодкор масъулияти ва бурчи хусусидаги кузатиш ҳамда хулосалар баён этилди. Айниқса, мутолаа маданиятининг инсон камолотидаги ўрнига такрор-такрор урғу берилди. Кекса авлод вакиллари бошлаб берган мушоира ўрта авлод томонидан давом эттирилиб, сўнгра ёш қаламкашларга навбат берилди. Шеър – шеърга, муҳокама – муҳокамага, савол – саволга уланди.\nИжодкорлар иштирокидаги ўзига хос очиқ дарсга айланган мулоқот якунида устозлар – шогирдларга, ўз навбатида, шогирдлар – устозларга энг азиз совға сифатида китоблар тақдим этдилар.\n© 6408 Ўзбекистон Ёзувчилар уюшмаси


16 май 2021, Тошкент вақти: 23:01\nРамзан жанггарилар ҳужуми учун улар яқинларини жазолашдан баҳс этмоқда...\n4 декабрь куни Чеченистон пойтахти Грознийга қуролланган бир гуруҳ шахслар томонидан қилинган ҳужумдан кейин Рамзан Қодиров “террорчиларнинг қариндошларини Чеченистондан бадарға қилиш ва уларнинг уйларини бузиб ташлаш”ни ваъда қилди. Қодировнинг бу баёнотидан кейин террорчиларнинг яқинлари деб тахмин қилинаётган 6 оилага тегишли уйлар номаълум кимсалар томонидан ёқиб юборилди.\nБундай бедодликдан жунбушга тушган “Қийноқларга қарши қўмита” ва “Мемориал” Чеченистон президентини жавобгарликка тортишга чақирмоқда.“Қийноқларга қарши қўмита” ва “Мемориал” Чеченистон президентини жавобгарликка тортишга чақирмоқда.\nБир ҳафта олдин Грозний шаҳрида чечен махсус хизмат ходимлари ва бир гуруҳ қуролланган шахслар ўртасида бўлиб ўтган тўқнашувда 14 нафар полициячи ва 10 нафар жангари ҳалок бўлди, яна 28 ҳукумат вакили яраланди.\nШаҳар марказидаги жанглардан кейин Чеченистон президенти Рамзан Қодиров 5 декабрь куни ўзининг Instagram саҳифасида:\n“Мен ота-она ўз ўғил-қизлари қилмишлари учун жавоб бермайди¸ деган даврлар тугаганини расман эълон қиламан. Чеченистонда улар жавоб беради! ... Агарда жанггари Чеченистонда полиция ходими ёки бошқа одамни ўлдирса, унинг оиласи зудлик билан Чеченистон ташқарисига қайтиб келиш ҳуқуқисиз чиқариб юборилади, унинг уйи эса таг-туги билан бузиб ташланади”, деб ёзди.\n“Мемориал” Инсон ҳуқуқлари ташкилоти хабарига кўра, Қодировнинг бу баёнотидан кейин 6 ва 7 декабрь кунлари чечен қишлоқларида жанггариларнинг яқинларига тегишли олтита уй ёқиб юборилди.\nИнсон ҳуқуқлари ҳимояси ташкилотлари “қодировчилар”нинг Янди қишлоғида содир этган бу акцияларини қоралаб, унинг мавжуд барча қонунларга хилоф эканини эътироф қилди.\n11 декабрь куни Москвада бўлиб ўтган махсус матбуот анжуманида сўзга чиққан Human Rights Watch ташкилотининг Россиядаги дастур директори Татьяна Локшина Рамзан Қодиров ўз баёноти билан жанггарилар оилаларини йўқ қилиш, уларнинг уйларини вайрон қилишга очиқчасига буйруқ берганини гапирди:\n- Бундай ҳолатларни биз илгари ҳам қайд этганмиз. Жанггарилар қариндошлари уйларини ёқиб юбориш амалиётлари 2008-2009 йилларда ўтказилган. Human Rights Watch ташкилотимиз бу ҳақда махсус маъруза тайёрлаган эди. Ўша икки йил давомида биз 27 уйнинг жазо гуруҳлари томонидан ёқиб юборилганини қайдга олганмиз, жумладан 13 таси ҳисоботимизда батафсил ёритилган эди. 2009 йил охирларига келиб биз бундай ҳолатлар бошқа кузатилмайди, деб ўйлаган эдик. Афсус, мана яна ўша ҳолат такрорланди, деди Татьяна Локшина.\n“Қийноқларга қарши қўмита” раиси ва Россия президенти ҳузуридаги Инсон ҳуқуқлари бўйича Кенгаш аъзоси Игорь Каляпин бундан олдинроқ - 9 декабрь куни - давлат Бош прокуратураси ва Тергов Қўмитасига Рамзан Қодировнинг баёнотлари қонунийлигини тафтиш қилиш талаби билан мурожаат қилганини айтди.\n- Рамзан Қодиров юқори лавозимли шахс, Рамзан Қодиров кенг ваколатларга эга раҳбар ва Рамзан Қодиров полиция генерал-майори. Минтақа раҳбари, полиция ва штаб бошлиғининг бундай баёнотларни бериши, сўзсиз, жавобгарликни ҳам келтириб чиқаради ва у ваколатли шахс сифатида жавоб бериши керак. Хуллас калом, Қодиров ваколатли шахс сифатида Россия қонунларини бузган ҳолда, зўравонлик ҳаракатларини амалга оширишга чақирди, деди ҳуқуқ ҳимоячиси.\nШу пайт, анжуманга келган спорт кийимидаги бир гуруҳ кўринишидан чеченистонлик шахс Каляпин ва бошқа ҳуқуқ ҳимоячиларини ҳақорат қилиб, тухум отиб югуриб чиқиб кетди.\nҲуқуқ ҳимояси ташкилотларининг талабларини Рамзан Қодиров ҳам жавобсиз қолдирмади. Instagram саҳифасида орқали у ўзини “Чеченистондаги бош ҳуқуқ ҳимоячиси” экани ва “уни аллақандай ҳуқуқ ҳимоячилари ва ташкилотлари фикрлари мутлақо қизиқтирмаслиги”ни маълум қилди.\nАйни пайтда, Чеченистон Ички ишлар вазирлиги ҳуқуқ ҳимоячиларининг бу баёнотлари асоссиз эканини билдириб¸ “Полицияга уйларнинг ёндирилгани борасида фуқароларнинг арзлари келиб тушгани тўғрисида маълумот йўқ”, дея жавоб қайтарди.\nЧеченистондаги вазият ортидан, бир гуруҳ Россия парламенти депутатлари террорчиликка қарши кураш байроғи остида жанггарилар оилаларини бадарға қилишни қонунийлаштириш таклифи билан чиқди. Маълумки, Давлат Думасида депутат Роман Худяков томонидан таклиф этилган №437705-6 рақамли қонун лойиҳаси кўриб чиқилмоқда.\nУнга биноан, “жамоатчилик хавфсизлигига қарши жиноят содир этган шахсларнинг яқин қариндошлари жиноий жавобгарликка тортилиши” масаласи қўйилган. Бу тартибни жорий қилишда ташаббус эгалари Исроил ҳукуматининг террорчиликка қарши кураш усулларидан фойдаланганини эълон қилган.\nЧеченистонда жангарилар қариндошларининг ëқилган уйлари\nРоссиялик ҳуқуқ ҳимоячилари жангарилар деб кўрилаëтган одамларнинг қариндошларининг уйлари ëқиб юборилгани ҳақидаги хабарга ўз хавотирларини билдирди. 8 декабр куни Чеченистоннинг Ачхо-мартановск тумани Янди қишлоғида ниқоб кийган номаълум шахслар бир неча уйларни бензин сепиб ëқиб юборган.


АҚШ сенатори: АҚШ қўшинлари Афғонистонда камида яна 10 йилга қолади\n07:57 / 02.10.2017\nАҚШнинг Афғонистондаги ҳарбий контингенти бу давлатда камида яна 10 йил қолади. Бундай прогнозни АҚШ конгресси сенатининг ташқи ишлар бўйича қўмитаси раиси Боб Коркер билдирди.\n"Биз, эҳтимол, Афғонистонда қўшинларимизни кейинги ўн йил аниқ ушлаб турамиз", деб айтган сенатор NBC телекомпаниясига берган интервьюсида.\nУ АҚШ қўшинларининг Афғонистондаги миссияси мақсадлари ва вазифалари қандай эканлиги аҳамиятга эгалигини таъкидлаб ўтди. "Биз кейинги қадамлар қабул қилишда эҳтиёткор бўлишимиз керак", деб айтган сенатор. Коркернинг тушунтиришича, Вашингтон Кобулда ҳокимиятни мустаҳкамлаш ва уларга Афғонистон тақдири учун кўпроқ жавобгарликни бериш йўлларини излаши керак.\nУнинг таъкидлашича, "Афғонистоннинг бутун ялпи ички маҳсулоти ҳам унинг ўз хавфсизлик кучларини қўллаб-қувватлашига етмайди".\nСентябрда АҚШ Афғонистонга 3 мингдан кўпроқ ҳарбийни юбориш қарорини қабул қилди. Бу АҚШнинг Афғонистондаги контингенти сони 14 минггача ошишини англатади.\nАҚШ Афғонистондаги жорий операцияни 2001 йил кузида бошлаган. 2011 йилда АҚШнинг Афғонистондаги қўшинлари сони 101 минг нафарни ташкил қилган. Бу кампания давомида АҚШнинг 2,3 мингдан кўпроқ ҳарбийси ҳалок бўлган, 17 мингдан кўпроғи яраланган.


Interfutbol.Uz | Инқилобчи муғомбир ёхуд барчаси Роман Абрамович ҳақида\nИнқилобчи муғомбир ёхуд барчаси Роман Абрамович ҳақида\n2019-08-01 03:33:00 470 0 Ahadxon\nЛондон уни хушламай қарши олди, илк кунлардан бошлаб уни тинмай танқид қилишди, аммо у пинагини бузмаган ҳолда ўз билганидан қолмади. Таажжубки, танқидлар салмоғи кучайгани сари унинг жамоаси оёққа тура бошлади. Шу тариқа инқилобчи муғомбир нафақат ўз клуби, балки АПЛ муҳитини тубдан ўзгартириб юборди. қуйидаги материал «Челси»нинг амалдаги соҳиби Роман Абрамович ҳақида.\nАбрамовичга қадар «Челси» нималарга эга эди?\n«Аристократлар»нинг аввалги соҳиби Кен Бэйтс клубга 21 йил раҳбарлик қилди. У 80-йиллар ўрталарида 2-дивизионда тўп сураётган жамоани рамзий 1 фунт эвазига харид қилиб, сезиларли ўзгаришларни амалга оширди. Аввалига жамоа АПЛнинг доимий аъзосига айланди, кейин узоқ йиллик машаққатларни енгиб, шахсий стадионига эга бўлди. Бунгача аренанинг маълум қисми кўчмас мулк савдосига ихтисослашган компаниянинг тасарруфида эди.\nАста-секин «Челси» ЕЧЛ қатнашчилари орасидан жой олди. Тўғри, муаммолар ҳам оз эмасди. Безориларга қарши курашда Бэйтс трибуналарни тиканли симлар билан муҳофаза қилишга мажбур бўлди. Лекин баъзан ўта ажабланарли қарорларни қабул қиларди: мавсумнинг ҳал қилувчи босқичида у иккинчи поғонада бораётган жамоанинг бош мураббийи Рууд Гуллитни бошқарувдан четлатганди. Охир-оқибат, Бэйтс «Челси»ни қарз ботқоғига чўктирди ва сотиб юборишдан ўзга чора топа олмади.\nРоссиялик бизнесмен эса бу пайтда ўзга режалар билан банд эди. Маҳаллий матбуот хабарларига кўра, у Россия клубларидан бирини харид қилиш ниятида эди. Бироқ «Торпедо» ва ЦСКА вакиллари билан тил топиша олмай, нигоҳини туманли ўлкага бурди. Швейцарияликлар кўмагида АПЛнинг иқтисодий ҳолатини ўрганди, агент Пини Захави эса клуб танлашда ёрдам берди. Лекин шунда ҳам «Челси» Абрамовичнинг эътиборидан четда эди.\nРоман Абрамович илк вариантлардан бири сифатида «Арсенал»га оғиз солди. Аммо мутасаддилар «тўпчи-лар»нинг сотилмасликларини маълум қилишди. Бошқа бир маълумотга кўра, «Арсенал» вице-президенти Дэвид Дин россиялик бизнесмен таклифидан кўнгли тўлмаганини билдирган. Оқибатда миллиардер «Тоттенхэм»ни нишонга олган. Лекин жамоа жойлашган туманнинг нотинч эканлиги унга мақбул бўлмаган. Хуллас, қисқа вақт ичида «Челси» Абрамович учун сўнгги вариантга айланди. Бэйтс 140 млн. фунт сўради, харидор эса савдолашишни ҳам эп кўрмасдан, қўл ташлаб қўя қолди.\nТомонлар ажойиб келишувни амалга оширган бўлсаларда, Англияда уни кескин қарши олишди. «Бу - шармандалик. Бэйтс «Челси» мистери эди. Клубни сотиш мумкин, бироқ харидорни синчиклаб ўрганиш лозим эди» - бу ВВСнинг баҳоси. «Клуб биз етарли даражада билмайдиган кишининг мулкига айланди. Аввал бу борада керакли маълумотга эга бўлиб, кейин бир қарорга келинганида яхшироқ бўларди», - деди собиқ спорт вазири Тони Бэнкс. ВВСнинг яна бир вакили Дэйв Поттингер эса қуйидагича фикр билдирди: «Энди «Челси»нинг тақдири чинакамига хавотирли. У жамоани бешбаттар қарзга ботиради».\nКелишув расман имзоланганидан кейин нуфузли нашрларнинг бирида фақат Абрамовичга эмас, россиялик олигархларга бағишланган улкан мақола чоп этилди. Унда «Челси»нинг келажаги хусусида «даҳшатли» ибораси ишлатилди, мақола эса дабдабали «пул қаердан келди?» деган савол билан ниҳоясига етганди. Чунки муаллифлар «Челси»нинг харидига сарфланган маблағ Россия президентининг муруввати эвазига келгани, унинг келишувга алоқадорлиги шаъма қилинганди. «Кўклар»нинг радикал кайфиятдаги мухлислари янги соҳибни нафрат билан кутиб олишди: «Бизни сотиб ололмайсан!» Улар қаттиқ янглишган эдилар.\nРоман Абрамович рисоладагидек жамоани харид қилганди, Клаудио Раньеридек малакали мутахассис, жаҳон чемпиони Эммануэль Пети ва Эйдур Гудьонсен ҳамда Будевен Зенден каби савияли ўйинчиларга эга жамоани. Айтганча, шу футболчилар «Челси»дан ташқари «Барселона»да ҳам қимматли тажриба тўплашга улгуришганди. Боз устига, жамоа ЕЧЛ иштирокчиси, қарзлари бор-йўғи 15 млн.ни ташкил этарди.\nАлбатта, у янада юксакроқ савияга кўтарилиши мумкин эди. Бунинг учун «Челси»га арзимас туртки етишмаётганди. Россиялик бизнесмен ана шу камчиликни бартараф этди. Аниқроғи, 10 нафар янги футболчиларни таркибга қўшди. Жумладан, Эрнан Креспо (26 млн. евро), Хуан Себастьян Верон (22) ва Клод Макелеле (20) «кўклар» сафидан жой олишди. Натижада «Челси» мавсумни 2-ўринда якунлади, фақат ғолиб - «Арсенал»га ета олмади. Лекин ЕЧЛнинг чорак финалида «тўпчилар»дан АПЛдаги аламини олди. Лэмпард ва Брижнинг сафар учрашувидаги голлари «кўклар»ни нуфузли турнирнинг ярим финалига олиб чиқди.\n«Челси»нинг янги савияга кўтарилгани шубҳадан холи эди. Фақат бир киши бу фикрга қўшилмади. Ўша шахс Абрамович бўлгани учун Раньери ишсиз қолди. Россиялик соҳиб энди бошқа мураббийнинг иззатталаблик даражаси ва малакасини синаб кўришни режалаштирганди. Бу қарори билан жамоадаги масъулият ҳиссини янада кучайтирди. Карло Кудичини талаб даражасида ўйнаган бўлсада, Раньери Петр Чехни кўз остига олиб қўйганди. Шунингдек, истеъфоси арафасида у Дидье Дрогбани ҳам мўлжаллаб қўйганди. Шу футболчилар ва Паулу Фаррейра билан Рикарду Карвальюлар «кўклар» сафидан янги мураббий даврида жой олишди.\nРаньери ўрнини эгаллаган Моуриньо италиялик касбдоши забт эта олмаган чўққини эгаллади, эволюция билан революция ўртасидаги тафовутни футбол оламига намойиш этди. Одатда, инқилоб камдан-кам ҳолларда муваффақият билан якунланади. Моу айнан шундай ноёб тўнтаришни амалга оширди - унинг шогирдлари 95, енгилмас «Арсенал»дан 5 очкога кўпроқ натижа билан шоҳсупага кўтарилдилар.\nМуваффақиятнинг эътибордан четда қолган, лекин ўта муҳим бир жиҳати ҳам бор. Бу - 15 рақами. «Челси» зафарли мавсумида ўз дарвозасидан шунча гол ўтказиб юборди. Стартдаги 10 учрашувда бор-йўғи 2та! Ваҳоланки, у дастлабки турларда «Ливерпуль», «МЮ» ва «Тоттенхэм»дек грандлар чийриғидан ўтганди.\nқисқаси, Абрамович учун серҳосил совринлар йиғими даври бошланди. Унинг жамоаси АПЛ ва Лига кубогида зафар қучди. Тўғри, ЕЧЛ ярим финалида курашни тўхтатишга мажбур бўлди. Лекин «Ливерпул»га қарши ўша баҳсда (0:0, 0:1) озгина омад етишмади.\nХуллас, мукаммал жамоани янада кучайтиришнинг иложи йўқдек эди. Бироқ соҳиб изланишни тўхтатмади. Фақат учинчи мавсумда «Беназир» АПЛ тахтини сэр Алексга бўшатди. Шундан кейин россиялик мистер олдида ўта нозик масала кўндаланг бўлди: мураббийнинг йирик совринга эриша олмаганини кечириш мумкинми? 2007 йилда «Челси» Англиянинг икки кубогини қўлга киритди, чемпионатда кумуш медалларга эга чиқди, ЕЧЛда яна ярим финалда, яна «Ливерпуль» тўсиғидан ўта олмади. Бу сафар пенальтилар серияси натижасига кўра. 2-ўрин, ЕЧЛда ярим финалга чиқиш, 2та кубок - ажойиб мавсум! Аммо бир киши бундай фикрда эмасди. Абрамович дунёнинг энг яхши мураббийи мақомига кўтарилган мутахассисга чиқиш эшикларини кўрсатмади, лекин у билан Моу ўртасидаги вазият жуда кескинлашди.\nАслида таранглик аввалроқ, Андрей Шевченконинг хариди ва Аврам Грантнинг пайдо бўлиши билан бошланганди. Мураббий Шевага муҳтож эмас, Грант эса жамоа бошқарувига аралаша бошлаганди. Янги мавсум стартида Моу барибир ишсиз қолди, Грант ихтиёрига ўтган жамоа эса «автопилот» режимида ЕЧЛ финалига чиқди ва «лотерея»да совринни бой берди. Тўғри, бу галги ярим финалда «Ливерпул»дан аввалги икки мағлубият учун алам олинди.\n«Совринни қўлга кирит ёки жойни бўшат!»\nҲа, Лондондаги 16 йиллик фаолияти давомида Абрамовичнинг бу норасмий қоидаси «Челси» доирасидан чиқиб, АПЛнинг дастуриламали бўлиб қолди. Ана шу давр ичида «кўклар»га 14 нафар мураббий устозлик қилди. Ўта юқори қўнимсизлик, ҳатто «Реал»да ҳам бунчалик эмас. Ваҳоланки, муваффақиятга эришаётган клублар мураббий алмаштиришга ошиқмайдилар. Бундай бошқарув услубини фақат юқоридаги сарлавҳа тўлиқ ифодалайди. Карло Анчелотти чемпионлик ва кубокни қўлга киритди, кейинги мавсумда 2-ўринни эгаллади ва истеъфога йўл олди. АПЛ ғолибига айланган Моу ярим йилдан кейин ўрнини бўшатди, Антонио Конте истеъфодан сўнг товон пули масаласида узоқ судлашди, ваҳоланки, у ҳам охирги учрашувда «Челси»ни кубок соҳибига айлантирганди.\n16 йилда 14 мураббий - бу жуда кўп. Лекин иккинчи томондан, шу давр ичида қўлга киритилган 20та соврин ундан ҳам кўпроқ! Хўш, ана шу сермаҳсул қоида муаллифини танқид қилиш адолатданми? Абрамович даврида жамоа атиги 4 марта мавсумни совринларсиз якунлади. қаторасига икки мавсум «қуруқ» ўйнаш кузатилмади. Ортда қолган 16 йил ичида мураббийларга ҳам осон бўлмади, албатта. «Челси» учун пул муаммо эмаслиги, лекин ёрқин ғалабаларни талаб қилиши уларга аввалдан маълум эди. Буни футболчилар ҳам яхши билардилар.\nКийиниш хонасининг таъсири\nБу - «Челси»га хос муҳим хусусият. Замонавий футболда мураббийлар ваколати тобора қисқариб бормоқда, «Челси»да бошқа жамоалардагидан ҳам озроқ. Ўйинчилар исён кўтаришганида буюк хизматлари ҳам Моуриньога қалқон бўла олмади. Лекин бошқа томондан, кийиниш хонасининг тажовузкор табиатида ҳам қандайдир манфаат бордек: «Челси» икки марта ЕЧЛ финалида тўп сурди, иккаласида ҳам вақтинчалик мураббийлар бошқарувида майдонга тушди. Грант ва Ди Маттеога мавсумни охирига етказиб қўйиш вазифаси юкланганди.\nТоп-ўйинчиларнинг улгуржи харидлари ва топ-мураббийлар ихтиёрига берилиши жамоа сулоласининг шаклланишига имкон берди. Москвада бой берилган 2008 йилдаги финалда майдонга тушган жамоани Моу тўплаганди. Орадан 5 йил ўтиб, 2012 йилда яна финалга чиққан «Челси»да ҳам португалиялик мутахассиснинг шогирдлари Моу услубида тўп суришди. Чех ва Дрогба сал аввалроқ келишган, Эссьен, Калу, Малуда, Эшли Коул ва Оби Микел Моу даврида харид қилинган эдилар. 5 йил давомида жамоа «Беназир»дан олган қувват инерцияси ҳисобига совринларга сазовор бўлди. Кейин Абрамович янги иқтидорларни таклиф этди: Азар, Виллиан, Педро, Канте, Давид Луиз... Азар - «Челси» учун улкан йўқотиш. Бироқ қолган ўйинчилар яна 5 йил бир қатор мураббийлар етакчилигида самарали тўп суриб, мураббийсиз нуфузли турнир финалига чиқишса, ажабланмаймиз.\n«Совринларни сотиб олиш - нормал ҳолат»\n2015 йилда «кўклар» навбатдаги чемпионликни расмийлаштирганларида, Моудан унинг АПЛда ғолиб чиқиш учун трансфер бозорини портлатаётган рақобатчиларга муносабатини сўрашди. Бу анчайин фитнага йўғрилган савол эди. Шу боис, касбдошларимиз «Беназир»дан кескин фикрларни кутишганди. Бироқ мутахассис вазминлик билан жавоб қайтарди: «Уларнинг ғолибликка интилишлари - нормал ҳолат. Мистер Абрамович Лондонга келгач, биз ҳам чемпионликни сотиб олдик. Ҳар бир жамоа бу босқични босиб ўтиши лозим. Энди ҳамма шу йўлни танламоқда».\nТан олайлик, энг адолатли баҳо! «Челси» чемпионликни сотиб олди. Кейин шайхлар бу ишни амалга оширишди. Абрамович бунинг учун 300 млн. сарфлаган бўлса, «Сити» мутасаддилари 4 йилдан кейин 500 «лимон»дан воз кечишди. «Шаҳарликлар»га рақобат қилган «Ливерпул»нинг ғазнаси 300 млн.га енгиллади. Шу ўринда эслатиб ўтиш шарт бўлган факт: 1998 йилда «Арсенал»га муносиб рақобат кўрсатиш учун сэр Алекс 40 млн. фунтни қурбон қилганди. Арзимас маблағ, аммо «Арсенал» ва «Ливерпул»нинг ўша пайтдаги харажатлари йиғиндиси «МЮ»никидан анча оз эди.\nХуллас, Лондонга келган россиялик бизнесмен АПЛ вакилларига савдо-сотиқ бобида тенги йўқ «мастер-класс» намойиш этди. Замонавий футбол учун маблағнинг мавжудлиги кам, уни ўз ўрнига, етарли самара берадиган қилиб сарфлаш муҳим аҳамиятга эга.\nСодиқжон РАҲМОНОВ тайёрлади.


Жаҳон шахмат олимпиадасида Ўзбекистон кетма-кет учта ғалабани қўлга киритди\nГлавная Новости Жаҳон шахмат олимпиадасида Ўзбекистон кетма-кет учта ғалабани қўлга киритди\n2018-11-27 | просмотров: 678\nТуркиянинг Кўня шаҳрида 16 ёшгача бўлган ўсмирлар ўртасида бўлиб ўтаётган шахмат бўйича жаҳон олимпиадасида Ўзбекистон терма жамоаси дастлабки уч турда учта ғалабани қўлга киритди.\nМусобақанинг биринчи турида ўзбекистонлик ёш шахматчилар Венгрия терма жамоасини 4-0ҳисобида, иккинчи турда Польша термасини 3-1 ҳисобида, учинчи турда эса Молдова терма жамоасини 3,5-0,5 ҳисобида мағлубиятга учратди.\nУч тур якунларига кўра, 3та ғалаба эвазига Ўзбекистон ўсмирлар терма жамоаси қўшимча кўрсаткичлар эвазига 46та давлат ичида биринчи ўринда бормоқда. Шунингдек, АҚШ, Ҳиндистон ва Беларусь терма жамоалари ҳам учала учрашувни ғалаба билан якунлаган.\nТўртинчи турда ўзбекистонлик шахматчилар АҚШ шахматчилари билан дона суришади.


Ўш дафтари – 2013: Тош босган эркинлик\n30 ноябр 2020, Тошкент вақти: 03:13\nЭркинликнинг нашъаси тандирчигаям ётмас.\nСуҳбатларнинг жонони – чойхона суҳбати.\nАйниқса, Ватанга уч йилда қайтган мендай бир журналист учун Юрт томирини ушлаб кўриш, ватандошлар кайфиятини ҳис қилиш имконидир чойхона суҳбати.\nҲеч нарса тўғрисидадай, бир қарашда, чойхона суҳбати.\nЧунки ҳар нарса тўғрисидадир у – мавзулар чексиз:\nкузда инқилоб бўладими-йўқми; Сурияга Америка ҳужум қиладими-йўқми; Атамбоев яхши президентми ё аввалгилари яхшироқмиди; Ўзбекистоннинг чегараси очиладими-йўқми; Қирғизистон Божхона иттифоқига киргани маъқулми, кирмаганими; Ўшда нима учун тарвузга қараганда қовун икки баравар қиммат; шаҳар ҳокими фалон маҳаллага бориб нима деди, нима учун бундай деди – балки сайловолди ҳийласидир; нима учун усталарнинг оғзи қаттиқ бўлиб кетди (иш ҳақини кўп сўраяпти); телеканалларнинг қайсинисига ишонса бўладию қайсинисини кўрганда эҳтиёт бўлиш керак...\nҚараб турсам ошналарим – ўшликларнинг тегинмаган темаси йўқ. Депутат Текебаев тунов куни нима дедию мухолифатдаги Мадумаров қандай амалга учди – ўшлик ҳаммасидан хабардор.\nЧойхона суҳбатларида бот-бот қайтиладиган яна бир мавзу - уруш мавзуи. (Ўшликлар 2010 йил, июнь воқеаларини, одатда, жўнгина “уруш”, деб атайди.)\nУрушни эслар экан, ҳеч ким оҳ-воҳ қилмайди. Аксинча, кўпинча суҳбатнинг гулига айланади бу мавзу. Ўртоқларим ўша тўполон кунлардаги у ёки бу воқеани эслар экан, фақат кулади. Бир қарашда ғайритабиий кўринадиган бу ҳолатни, агар мен руҳшунос бўлганимда, “миянинг ўзини ўзи ҳимоялаш воситаси”, деган бўлардим. Лекин руҳшунос эмасман, шунинг учун индамай қўя қоламан.\nЎшликлар яхши кўрган мавзуларидан яна бири будир: ҳаёт қўшниларда (Ўзбекистонда) яхшироқми ё ўзимиздами?\n- Уларда яхшироқ, - деди ошналаримдан бири, қадди нозик, қаддидан-да таъби нозик cавдогар Нозим, - бир вақтлар кетмонни сопини валасапитининг эгари остидан ўтказиб, хотинини орқа ғилдирак устига ўтқазиб, далага жўнайдиган деҳқоннинг уйида бугун камида учта машина бор.\n- Деҳқон дема-е, фермер де! Деҳқоннинг аҳволи ундай эмас, - жеркиб беради Нозимни уста Шарип, ўша фермерингнинг қўлида ишлайдиган бечора деҳқоннинг қўли пул кўрмайди.\n“Йигит кишига қирқ ҳунар оз” деган нақлни биринчи бўлиб мен айтганман, деб иддао қиладиган Шарип. ШариФ эмас, ШариП, деб адашмадим. Унинг саратонда оқ ёғ сотган магазинчикидай қорайиб кетган қотма қаддини бир кўрган киши ёқасини ушлаб: “Э тавба, арматурадан ҳам одам ясаса бўлар экан-а?!” дейиши аниқ. Шунинг учун унга юмшоқ “Ф” ярашмайди. “П” дуруст.\nБаҳслашувчи томонларнинг ҳар бири ўзиникини маъқуллайди. Нозим у ёнимда, Шарип бу ёнимда. Нозимдан-ку, кўнглим тўқ. Лекин Шарипдан ҳадик қилиб ўтирибман. Ора-сира унинг қўлидаги пиёлага кишибилмас қараб қўяман. Баҳс қизиб, Шарип жаҳл отига минволсаю Нозимга чой сочворса, куйиб қолмай, деб эҳтиётимни ўйлайман...\n- Хў-ўш, - дедим мен ҳам гапга аралашиб, (ахир баҳсни тўхтатишим, ўшликларга кўз-кўзлаш учун Прагадан кийиб келганим оппоқ кўйлакни чой доғидан сақлашим керак-ку!) - умуман олганда, кимнинг ҳаёти яхшироқ – анжанликникими, ўшликникими?\n- Ўшликники, - деди Нозим.\nБоядан бери Ўзбекистонни мақтаётган оғайнимдан кутмагандим бу гапни.\n- Қизиқ, ахир ўзинг ҳозиргина анжанликнинг уйида учтадан машина бор, демаётганмидинг?\n- Машиналари бору эркинлиги йўқ, - деди Нозим.\n- Анжанлик учта ошнасининг орасида гапиришдан олдин телефонининг симкасиниям чиқариб қўяди. Сиёсатга тегиниб кетса, эртасига ё кўричаги ёрилиб кетади ё жигари цирроз бўлиб қолади, - деди охир-оқибат баҳс ўз фойдасига тугаётганини сезган Шарип мағрур.\nГап тамом – вассалом, дегандай қилиб, Шарип совуб қолган чойини бир кўтариб, ўрадай оғзига қуйди-да пиёлани тақ этиб усталга қўйди.\n“Қиз ўртоқ”ларимнинг эркинлик тўғрисида гапиришлари мени қанчалик ҳайрон қолдирмасин, чойхона дастурхонидаги нон увоқлари билан бирга қоқилиб – унутилиб кетадиган бу баҳс орадан икки кун ўтиб, Аравоннинг Чорбоғидаги чойхонада, аниқроғи, ишхонаси чойхонага қўшни тандирчилар билан гурунгда эсга тушди.\nАравонда бир анжирхўрлик қилишсин, деб олиб борганим бир микробус хотин-халажни чойхонага тушириб, аччиқ кўк чой билан чанқоқни босдиму тандирчилар олдига ўтдим.\nСалом-алик. Бола-чақа. Эчки-улов. Гўшт нархи. Ёғ нархи. Хуллас, икки нотаниш ўзбек ногаҳон учрашиб қолганда суҳбат ўти ўчмасин учун айтиладиган гаплар.\nТаътилдаман: газета ўқимайман, телевизор кўрмайман, радио эшитмайман, деб ўзимга ўзим сўз бериб қўйганимга қарамай, беш-ўн дақиқалик суҳбатдошим – тандирчига лой қориб бериш учун ёлланган, кўринишидан ёши 40 дан ўтиб қолган Мирзоҳидга бераётган саволларим бир боғдан, бир тоғдан эмас, балки унинг ҳаётини ўрганиш учун бири иккинчисини тўлдирадиган саволлар эканлигини сал ўтмай тушуниб қоламан – касбнинг нуқси - журналист - таътилдаям журналист!\n- Бугун мана лой қилаяпмиз шерикларим билан, эртага бошқа иш, индинга – Худо – пошшо, яна бир иш чиқар. Бу лой бир ҳафтага етади. Бир ҳафтадан кейин яна шу ерга келамиз, ишқилиб, бекор туриш йўқ, ака.\n- Бир кунда неча пул топасиз?\n- Минг сўмга ишлайман. Ишқилиб, бир ойда камида 500 га бориб қолади кўкидан.\n- Аравонинглар Ўзбекистоннинг Марҳаматига қўшни. Ҳаёт қаерда яхшироқ?\n- Э, ака, уларда яхши. Бойлари жуда бой. Фақат бизга ўхшаган чорнийларга қийинроқ.\n- Нимаси қийин қора ишчига?\n- Иш ҳақи паст. Ҳақини қишда бераргаям ишлашўвради.\n- Униси чёрний, буниси бой, деб ажратмай, умумий олганда, турмуш қаерда фаровонроқ?\nТандирчига лой қилиб бераётган Мирзоҳид ҳам фаровонликдан эркинликни афзал билади.\nШундай деди-да, Мирзоҳид бироз ўйланиб қолди. Кейин “барибир бизда яхшироқ”, деб қўшиб қўйди.\nЎзбекча гапирса ўзбек, қирғизча гапирса қирғиз, деб ўйлаш мумкин бўлган бу ўзбек лойкаш йигитнинг сўнгги писандасини дабдурустдан илғамабман ҳам.\nОрадан яна бир-икки гап ўтгач, “э, тўхта”, дедим-да сўрадим:\n- Нима учун бизда яхшироқ?\n- Энди, ака, улар беҳадик гапиролмайди-да! Қўрқишади.\nБу содда лойкаш йигитнинг луғатида “эркинлик”, деган сўз йўқ. Лекин шу сўз билан аталадиган тушунча бор эканки, буни мен кутмаган эканлигимни туйқус сезиб қолдим.\nСуҳбатдошим ва у каби “чёрнийлар”ни “эркинлик”, “ҳурлик”, “озодлик” деган гапларни тушунмайди, деган такаббурона фикрни шууримнинг чуқур қатларидан топиб олдиму уялгандай бўлдим, ўзимни ёмон кўргандай бўлдим. Ўзимдан аччиқлангандай бўлдим. Ва бирдан ўша - ўзимга сочишим керак бўлган аччиқни унга сочдим:\n- Э, Мирзоҳидбой, бошингизга урасизми беҳадик гапиришни? Беҳадик гапирсангиз, топаётган минг сўмингизга юз сўм қўшилиб қоладими?\nЛойкаш йигит бехос пайдо бўлган важоҳатимдан эсанкирадими ёки “беҳадик гапириш”нинг фойда-зарарини ўйлаб кўрмаганми, ҳар қалай жим қолди, жавоб беравермади.\nСуҳбат узилиб қолди. Мен аччиқ қилганимдан ҳижолат торта бошладим. У кўзларини Аравон тоғларига қадаб, сигаретни босиб-босиб тортиб, қолдиғини икки тирноғи орасига қисиб бир чертди-да, чирт этиб тупуриб, лойи томон кетди.\nКетаётиб, “Эркинлик яхши-да, ака!” деди.\nСизга ёлғон, менга чин. Худо шоҳид. Шундай деди.\nЛуғатида бор экан лойкаш йигитнинг “эркинлик” сўзи.\nҲайрон қолдим. Ҳайронлар қолдим.\nШиппагимни судраб, ҳайратимни “елкага ортиб” чойхонага қайтдим. Ўчоқбошига ўтдим. Хотин-халаж учун қозонга гўшт босиш билан овора, менга иккита келадиган, савлатидан от эмас, от уюри ҳуркадиган жиянимга ҳозиргина лойкаш билан бўлган гурунгни айтиб бера бошладим:\n- Қара-я, Акбар!\n- Эшитаяпсанми Акбар!\n- Шунақа деди-я, Акбар!\n- Тунов куни Нозим билан Шарип ҳам шунақа дейишувди-я, Акбар!\nТурса жилдириб, жилса тўхтатиб бўлмайдиган жияним камгап - бир ҳафтада тўртта сўз айтса айтади, айтмаса – у ҳам йўқ.\nҲайратларим маҳсули – оҳ-воҳларим тугаб, бир чойнак чойни яримлатганимда Акбарнинг тилига жон кирди:\n- Билмадим. Бу лойкаш билан ўртоқларийз қанақа эркинликни айтишаётганини билмадиму, лекин урушдан бир йил кейин Анжанга бораман деб, Дўстликдан Ўзбекистонга ўтишим билан елкамни босиб турган тоғ ағанагандай бўлувди. Енгил бўп қолувдим. Эркинлик деган нарсани ўшанда тушунгандим.\n- Уруш бўлиб ўтганига уч йил бўлди. Елкангда бугун ҳам ўша тоғ борми?\n- Вазни қандай? Уч йил олдингидайми ёки бироз енгилладими?\n- Вой, нега билмайсан? Менку бир туристдай одам, кўриб турибсан, келганимдан бери бошим чойхонадан чиқмаяпти. Сен эса, ҳар куни Ўшдасан, сен билмасанг, ким билади асл вазиятни?\nБу сўз камгап Акбарнинг ўша кунги энг сўнгги сўзи бўлди – афтидан, у бир ойлик гапириш планини бажариб бўлганди.\nЖияним гапирмас экан, эшитмайди ҳам.\nАгар эшитганда эди, уни Дўстликдан чегарани атайлаб мен учун кесиб ўтишга, елкасидаги тоғнинг вазнини ўлчаб кўришга кўндирган бўлардим.\nБир ҳисобда уни кўндиришга уриниб, овора бўлмаганим ҳам яхши бўлди: мен Ўшга боришимдан олдин ёпилган чегара Прагага қайтгунимча ҳам очилмади.


Россиядагилар ëрдам муҳтожларга етмаëтганидан хавотирда\nЎшга гуманитар ëрдам юбораëтган аксар ташкилотлар ëрдамни тарқатишни маҳаллий расмийларга ишонмаëтир.\nРоссиянинг турли ўлкаларида Ўш ва Жалолободда қолган жабрдийдалар ҳамда Ўзбекистонда жон сақлаётган қочоқларга инсонпарварлик ёрдами тўплаш акциялари давом этмоқда. Лекин бу ёрдам муҳтожларга етиб борaяптими, деган савол кўпчиликни ташвишга солмоқда.\nРоссиянинг деярли барча йирик шаҳар ва ўлкаларида ёрдам моддий-молиявий ёрдам йиғиш ишлари давом этмоқда. Шу қаторда Санкт-Петербургда ҳам олти кундан бери маҳаллий ўзбек диаспораси қошида Ўш ва Жалолобод шаҳарларига гуманитар ёрдам йиғиш ишлари авжида.\nСанкт Петербургдаги “Умид” ўзбекистонлик ҳамюртлар ижтимоий ташкилоти аъзолари томонидан олиб борилаётган бу иш тўғрисида мазкур ташкилот раҳбарларидан бири Шуҳратжон гапиради:\n- Қирғизистонда нималар бўлаëтганини бутун дунë кўриб турибди. Ҳозир Қирғизистонда асосан ўзбек халқи қийналаëтгани учун ўзбек халқи бўладими¸ қирғиз халқи бўладими гуманитарный фонд очганмиз. Буни Санкт-Петербургда ўзбеклар диаспорасининг филиалида очганмиз. Асосан қочқинлар¸ ярадор бўлганлар¸ халқимизга ëрдам бериш ишлари олиб борилмоқда. Гуманитар ëрдам сифатида биз ҳамма нарсани қабул қилаяпмиз. Рус миллатиаг мансуб одамлар ҳам бизга жуда меҳрибончилик билан ëрдам кўрсатмоқда.\nОзодлик: Ëрдамни қандай қилиб етказмоқчисизлар?\n- У ëқда уруш бошланган пайтда қирғизистонлик ўзбеклар ҳаммаси Россия фуқаролари митинг қилиб¸ митингда пресс конференция орқали йиғилиб Санкт-Петербург ҳокимиятидан айнан адрес орқали Ўш шаҳри¸ Ўш вилояти¸ Жалолобод вилоятига етказиб бериш илтимос қилинганда¸ бу нарсага ëрдам беришга ваъда берилди¸ дейди Санкт-Петербургда қирғизистонликларга гуманитар ёрдам тўплаш ишларини уюштираëтган Шухратжон.\nАйни пайтда¸ Россия ва бошқа мамлакатлардан бевосита Ўш ва Жалолободга юборилаётган гуманитар ёрдамнинг маҳаллий ҳукумат вакиллари, турли қуролланган тўдалар томонидан талон –тарож қилинаётгани тўғрисида келаётган хабарлар одамлар ҳафсаласини пир қилмоқда. Масалан, Москвадан жўнатилган гуманитар ёрдамнинг муҳтожларга етиб боргани тўғрисида хабар топмаган меҳнат муҳожирларидан бири бунинг учун Ўш маъмурларини айблайди:\n- Бу ердан маҳалла-маҳалла қилиб ëрдам жўнатилган эди. Бу ëрдамни ҳам ўзлари тортиб олишибди¸ дейди Россияда меҳнат қилаëтган муҳожирлардан бири.\nБу вазият кўпчилик қирғизистонлик ўзбеклар орасида хавотирга сабаб бўлаëтгани боис гуманитар ëрдамни бевосита муҳтожлар қўлига етказиш йўллари изланмоқда.\nСанкт-Петербургдаги “Умид” ўзбеклар диаспораси вакили Шуҳратжон бундай йўл топилганини айтади:\n- Булар бизга битта самолëт ташкиллаштириб беришади. Ëрдамнинг қанчалигига қараб самолëт ажратишади. Шу билан бирга биз ўзбек-қирғизлардан иборат Россия фуқароси бўлган ўзбек диаспораси вакилларини жўнатамиз. Самолëтни Ўшга қўндириб берамиз¸ ваколатимиз бор¸ деди. Сабаби бу нарса Санкт-Петербург ҳокимиятининг амалида бўлган экан. Осетияда уруш бўлганда гуманитар ëрдам кўрсатиб малакаси оширилган экан. Биз “Кўп гуманитар ëрдамлар етиб бормаяпти. Етиб борса ҳам қирғизлар олиб қўяяпти. Ўзбек оилаларидан телефон қилиниб етмаëтганлиги айтилаяпти” деб айтганимизда “Биз тушундик. Мақсадинглар нима?” деди. Биз “Самолëтни айнан Ўшга қўндириб ташкилотлар назорати остида ëрдамларни тарқатсак” десак¸ хўп дейишди. Ҳозир ëрдам йиғиш билан оворамиз. Рус¸ арман¸ тожик миллатига мансуб одамлар ҳам ëрдам олиб келишаяпти.\nОзодлик: Қайси адрес бўйича?\n- Бизнинг адрес Санкт Петрбург шаҳри¸ Василостровский райони¸ 17 линия кўчаси¸ 60 уй.\nОзодлик: Демак¸ сизларнинг мақсад ëрдамни ўша ерда қийналиб қолганларнинг бевосита қўлига топшириш.\n- Албатта. Авваламбор¸ бу Оллоҳнинг йўлида қилинаëтган хайрия. Иккинчи томондан¸ бизга ҳозир қийналганлардан хабар келиб турибди. Ўш ва Жалолобод вилоятларида ëш болалар ва аëллар кўп жароҳатланган. Шуларга ҳозир озиқ-овқат ва дори-дармонлар етмаяпти. Ҳозир шунинг олдини олиш билан оворамиз. Бошқа давлатлардан кўрсатилаëтган ëрдамлар ўзбек оилаларига етиб бормаëтганлиги учун¸ яна бу ердаги юрганларнинг яқинлари телефон қилиб “Бизга ëрдам етиб келмаяпти. 1000 кишига бир қоп ун бераяпти” дейишди. Ҳозир одамларга тушунтириш ишлари олиб борилаяпти. Қирғизистон консуллиги ëрдам бераяпти¸\nдейди Санкт-Петербургдаги “Умид” ўзбекистонлик ҳамюртлар ижтимоий ташкилоти вакили Шуҳратжон.


ЎЗБЕКИСТОНДА ИНВЕСТОРЛАР ТАКЛИФЛАРИ\nИнвесторлар таклифларининг маълумотлар базасига кириш, инвесторларга лойиҳаларни шаҳсий жунатиш ва Бизнес-таклифи таёрлаш буйича тавсиялар\nБиз билан бирга ғоя Муаллифи ўзининг лойиҳасига инвестицияларни жалб қилиши мумкин.\nШунингдек, чет эл инвестицияларини жалб қилиш имконига эга булгандан сўнг, биз шахсан инвесторлар ўзига бизнес-таклифларни жунатамиз ва уларни ўз маблағларимиздан, бизнинг майдончамизга ўхшаш, хорижий пуллик майдончага чиқарамиз.\nУндан ташқари, бизда тайёр бизнесдаги улушни сотиш мумкин.\nБиз эхтиёткорлик билан инвесторлар танлаймиз, шунингдек Потенциал инвестор билан битим тузилганга қадар лойиҳа ғоясини ошкор қилишдан қонуний ҳимоясини таъминлашга ҳаракат қиламиз.\nНима учун инвесторни излашади?\nБизнес хар доим айланма маблағларга мухтож. Агар ўз вақтида пул маблағларини жалб қилинмаса, хаттоки энг яхши лойиҳа ҳам амалга ошмайди. Энг муҳими вақтни утказиб юбормаслик керак, чунки лойиҳани ишга тушириш учун пулни йиғиб турганда, вақтда ютқазилади, бозорга эса янада фаолроқ рақобатчилар келади.\nҚандай ишлайди ?\nБизга мурожаат қилганингизда, Сизнинг лойиҳангизни устунликларини аниқлаш ва камчиликларини бартараф этиш мақсадда бепул экспертизадан утказамиз.\nИнвестициялаш имконини аниқлаш учун лойханинг ғоясини куриб чиқилгандан сўнг (оғзаки равишда телефон орқали ёки хат ёзиш орқали), у модерация учун юборилади. Модератор ҳизматлар кўрсатиш туғрисидаги Шартнома лойиҳасини тайёрлайди ва Шартнома тузилади.\nБир оз вақт утгандан кейин, Сизнинг лойиҳа буйича Бизнес – таклифингиз умумий фойдаланишда текин пайдо бўлади ёки бизнинг мутаҳассисимиз тавсиялари билан якунига етказиш учун қайтарилиши мумкин.\nИнвестор аниқ бир лойиҳага қизиқиш уюғотгандан сўнг, биз ғоя Муаллифи ва Инвестор музокараларини ташкил қиламиз.\nЯкуний босқичда манфаатдор шаҳслар орасида лойиҳани молиялаштириш буйича битим тузилади.\nКорхона улушларини гаровга қуйиш ва кредитлаш, Инвестор келишилган муддатда ҳамда келишилган фоизга қарз тақдим этади ва қарзни қайтарилишини таъминлаш учун, гаровга бизнесдаги улушни қабул қилади.\nБу ҳолатда, Инвестор қўшилган миқдордан фоиз куринишида даромад олади.\nКорхоналар улушларини сотиб олиш йули билан молиялаштириш, Инвестор бизнесдаги улушни сотиб олади. Қўшимча гаров таъминоти тарафларнинг келишуви билан амалга оширилади.\nБу ҳолатда, Инвестор бизнесдаги улушидан дивиденд куринишида даромад олади.\nМулкни гаровга қуйиш ёки бошқа қайта таъминлаш йули билан кредитлаш, Инвестор келишилган муддатда ҳамда келишилган фоизга қарз тақдим этади ва қарзни қайтарилишини таъминлаш учун, корҳона мулкини ёки бошқа таъминотни қабул қилади.\nТаёр бизнесдаги улушни сотиб олиш.\nТарафларнинг келушувига биноан бошқа турдаги инвестициялар ҳам бўлиши мумкин.\nЛойиҳани олиб бориш\nИнвестицияларни жалб қилиш босқичи тугагандан сўнг, биз ғоялар муаллифлари билан инвесторлар ўзаро хамкорлиги ташкилини таклиф қилишга, бизнес – режа ижроси аудитини утказишга ва керак бўлганда воситачи сифатида мумкин бўлган низоларни тартибга солишда тайёрмиз.\n№001. Ҳусусий инвестор 100 млн. АҚШ долларигача бўлган истиқболли лойиҳада 100% улушини сотиб олишга тайёр.\nҲусусий инвестор 100 млн. АҚШ долларигача бўлган истиқболли лойиҳада 100% улушини сотиб олишга тайёр.\n№002. Инвестициялик компанияси фаол бизнес-лойиҳаларга ўзининг инвестицияларини таклиф қилади.\nИнвестициялик компанияси фаол бизнес-лойиҳаларга ўзининг инвестицияларини таклиф қилади. Биз банклардан чет эл инвестицияларини тақдим этамиз. Мулк гаровисиз ва бизнесдаги улушларнинг улушли иштирокини гаровга қуйиш буйича молиялаштириш мумкин. Кўпчилик холларда, номзоднинг лойиҳага тикилган (10% гача) пуллар ўзининг маблағлари бўлиши керак. Инвестиция миқдори 500 000 $ дан бошланади.\n№003. Бизнес лойиҳаларга (улушли иштирок этишга) инвестицияларни таклиф қиламиз. 10 миллион Евродан бошлаб молиялаштиришни таклиф қиламиз. Номзоддан – профессионал бизнес-режа мажбурийдир. Инвестициялар муддати - 10 йилгача.\nБизнес лойиҳаларга (улушли иштирок этишга) инвестицияларни таклиф қиламиз. 10 миллион Евродан бошлаб молиялаштиришни таклиф қиламиз. Номзоддан – профессионал бизнес-режа мажбурийдир. Инвестициялар муддати - 10 йилгача.\n№004. Истиқболли лойиҳага 300.000 дан 5.000.000 еврогача пуллар тикаман. Гаровсиз молиялаштириш мумкин. Сизнинг хамкорингиз бўламан.\nИстиқболли лойиҳага 300.000 дан 5.000.000 еврогача пуллар тикаман. Гаровсиз молиялаштириш мумкин. Сизнинг хамкорингиз бўламан. Хақиқий бизнес ғояларни молиялаштириш мумкин. Қизиқиш уйғотмоқда: қурилиш, ишлаб чиқариш, иқтисодиётнинг реал сектори, ҳизматлар кўрсатиш соҳаси.\n№005. Ҳусусий инвестор 100.000 $ гача бўлган истиқболли бизнес-лойиҳаларга инвестицияларини таклиф этади.\nҲусусий инвестор 100.000 $ гача бўлган истиқболли бизнес-лойиҳаларга инвестицияларини таклиф этади. Ўзини оқлаш муддати 2 йилдан кўп эмас. Ишлайдиган бизнесга ёки болшанғич лойиҳаларга инвестициялар.\n№006. Бизнес-лойиҳаларга 10.000 $ гача инвестиция қиламан.\nБизнес-лойиҳаларга 10.000 $ гача инвестиция қиламан.\n№007. 100% пуллар маблағларини қайтиши кафолати билан ва яхши оқланадиган лойиҳага 30.000 $ гача тикишга тайёрман.\n100% пуллар маблағларини қайтиши кафолати билан ва яхши оқланадиган лойиҳага 30.000 $ гача тикишга тайёрман.\nмалакали бўлишингиз (керакли билимлар мавжудлиги ва бу соҳадаги тажриба);\nаниқ бизнес-режа, лойиҳа-режаси;\nаниқ бўлган оқланиш муддатлари;\nМенинг иштирокимдаги Сизнинг таклифингиз.\n№008. (сотиб олиш-сотиш, улгуржи етказиб беришлар, реализация) соҳадаги бир марталик ва даврий битимларни кўриб чиқаман.\n(сотиб олиш-сотиш, улгуржи етказиб беришлар, реализация) соҳадаги бир марталик ва даврий битимларни кўриб чиқаман.\n№009. Ташкилотнинг фойдали лойиҳасига ёки кенгайтириш мақсадида мавжуд бўлган даромадли бизнесга, қушма инвестор тариқасида амалга оширишга тайёрман. Инвестиция шакли – фақат улушли иштироги (қарзлар, микроқарзлар кўриб чиқилмайди)\nТашкилотнинг фойдали лойиҳасига ёки кенгайтириш мақсадида мавжуд бўлган даромадли бизнесга, қушма инвестор тариқасида амалга оширишга тайёрман. Инвестиция шакли – фақат улушли иштироги (қарзлар, микроқарзлар кўриб чиқилмайди). Улуш миқдори, инвестициялар ҳажми, хамкорлик шартлари хар бир холат буйича шахсан аниқланади.\n№010. 20.000 $ гача бўлган инвестициялар ҳажми. Фаол даромадли лойиҳани ёки унинг улушини сотиб олиш вариантларини кўриб чиқаман.\n20.000 $ гача бўлган инвестициялар ҳажми. Фаол даромадли лойиҳани ёки унинг улушини сотиб олиш вариантларини кўриб чиқаман. Тармоқли маркетингдан ташқари, ҳар қандай фаолият тўрлари. Автомобиллик мавзуси афзаллроқ (савдо, ТҲС), умумий овқатланиш, тиббиёт, даромадли франшизалар.\n№011. 100.000 $ гача бўлган қизиқарли лойиҳага инвестиция қиламан.\n100.000 $ гача бўлган қизиқарли лойиҳага инвестиция қиламан. Қушимча субсидияларга муҳтож бўлган, тайёр бизнесдаги хамкорлик, шунингдек ҳар қандай сохадаги қизиқарли ва эксклюзив бошланғичлар қизқтиради. Батафсил тавсифланган лойиҳа ва батафсил маълумотга эга бўлган бизнес-режа, ҳамда етарлича ҳатарларни аниқлаш буйича хатлар устунлик келтиради.\n№012. 50.000 $ гача бўлган инвестициялар.\n50.000 $ гача бўлган инвестициялар. Салом, буш тўрган маблағларим бор, ишлайдиган бизнесни ёки ишлаб чиқилган ғояни инвестициялашга тайёрман. Хамкоримдан аниқ бўлган бизнес режани, ишлаб чиқилган молиявий компонентга эга бўлган лойиҳани, таҳминий оқланиш муддатларини ва мавзуни билишини кутаман. Шунингдек етказиб беришлар соҳасидаги бир марталик ва доимий битимларни кўриб чиқаман.\n№013. Ишлайдиган ва даромадли лойиҳаларга инвестициялар. Ишлаб чиқариш, улгуржи савдо, кўчмас мулк ва қурилиш соҳаларини истиқболли ва ишлайдиган лойиҳаларига (бошланғичларни кўриб чиқмаймиз), 1 млн. $ гача бўлган инвестицияларни таклиф қиламиз. Лойиҳаларни кенгайтириш ва ҳалқаро бозорларга чиқиш имкониятлари билан.\nИшлайдиган ва даромадли лойиҳаларга инвестициялар. Ишлаб чиқариш, улгуржи савдо, кўчмас мулк ва қурилиш соҳаларини истиқболли ва ишлайдиган лойиҳаларига (бошланғичларни кўриб чиқмаймиз), 1 млн. $ гача бўлган инвестицияларни таклиф қиламиз. Лойиҳаларни кенгайтириш ва ҳалқаро бозорларга чиқиш имкониятлари билан. Лойиҳаларни фойдаси - йилига 30 % кам бўлмаслиги. Инвестицияларни жойлаштириш схемаси – бизнесдаги улушли иштироки ёки кредитлаш. Молиялаштириш учун тушган таклифларни кўриб чиқиш буйича тартиби: почтамизга қисқа мазмундаги лойиҳани жунатинг, бугун кундаги келиб чиқиши, ТИА (техник-иқтисодий асослаш) ва молиялаштиришни олиш тартиблари ва ўзаро бўлган ҳаракатлар бўйича Сизнинг тасвирларингиз.\n№027. Тошкент шаҳрида амалга оширилаётган лойиҳага Инвестиция киритаман.\n100 000 $ дан 250 000 $ гача бўлган, Тошкент шаҳрида асосан қўйидаги йўналишдаги лойиҳага Инвестиция киритаман: Клиника, боғчахона, хостел ва меҳмонхоналар.


Сиз шу ердасиз: Бош саҳифа 2017 йил 1-сон 2017 йил 3-сон Поклик имондандир\nИслом дини, аввало, инсонни руҳий-маънавий ҳамда жисмоний покликка чақиради. Ибодатларнинг қабул бўлиши уларни поклик асосида адо этишга боғлиқ. Поклик йўлидаги ҳар бир иш юқори баҳоланади ва уни қилган кишига улкан ажр-савоблар, олий мартаба берилади. Аллоҳ таоло пок бандаларини яхши кўришини бир неча ўринларда зикр қилиб ўтган. Жумладан: “Аллоҳ эса покланувчиларни севар” (Тавба, 108).\nУшбу оятда Аллоҳ таоло поклик ва пок кишиларни мақтамоқда, уларни яхши кўришини зикр қилмоқда, бу эса, исломда покликка қанчалик эътибор берилишини кўрсатиб турибди.\nПайғамбаримиз (с.а.в.) марҳамат қиладилар: “Пок бўлинглар, зеро, ислом покликдир” (Муслим ривояти); “Поклик кишини имонга чақиради. Имон эса, ўз эгаси билан жаннатда биргадир” (Табароний ривояти).\nДарҳақиқат, ҳар бир инсоннинг қалби пок бўлиши лозим. Чунки қалб инсон танасининг подшоҳи, қолган аъзолар унга эргашувчидир.\nИмом Ғаззолий (р.а.) бундай дейди: “Киши зоҳирий нопокликлардан сақланиш билан бирга ботинини ҳам пок тутиши лозим. Чунки ботиний иллатлар кишини нафақат бу дунёда ҳалокатга бошлайди, балки охиратда ҳам аламли азобга сабаб бўлади. Покликни истовчи қалб гўё фаришталар қўнадиган макон. Гина, ҳасад, кибр, ғараз, ғазаб каби касалликлар билан иллатланган қалбда фаришталар қандай қўним топсинлар!”\nАллоҳ таоло бундай марҳамат қилади: “Либосларингизни покланг” (Муддассир, 4).\nМўмин киши, албатта, либосини ҳам пок, озода тутиши лозим. Чунки либос инсон зийнати ҳисобланади.\nБулардан ташқари, тановул қиладиган озуқаларнинг ҳам пок ёки нопоклиги ҳақида динимиз инсонларга ўз кўрсатмаларини берган. Ислом таълимотида нима ҳалол деб ҳукм қилинган бўлса, ўша нарса инсон учун фойдали; ҳаром дейилган бўлса, зарарлидир.\nИнсоннинг маънавий олами пок бўлиши унинг ташқи оламини поклашига бевосита боғлиқ. Демак, инсон ҳалқумидан ўтган ҳар бир нарсага жиддий аҳамият бериши лозим. Муборак Рамазон ойи, шодиёна ва саодатли кунларда барчаларимиз ички поклигимизга қанчалик аҳамият берсак, зоҳирий, яъни ташқи кўринишимизга ҳам шунчалик эътибор беришимиз лозим бўлади. Зеро, динимиз таълимоти ҳар бир мўмин-мусулмон маънан ва жисмонан тоза бўлишини тақозо қилади. Шунга биноан ҳаммамиз уй-жой, ҳовли, кўча, маҳалла атрофлари, боғ ва қабристонларни тартибга келтириш, уларни тозалаб, ободонлаштириш каби савобли амалларда иштирок этишимиз мақсадга мувофиқ.\nАллоҳ таоло поклик ва озодалик йўлидаги саъй- ҳаракатларимизга баракотлар бериб, Ўзини рози қиладиган амалларда бардавом айласин! Омин!\n2017 йил 17 декабрда эълон қилинган 368 марта кўрилган


Ҳамюртимиз Осиё регби уюшмаси ижроия қўмитаси аъзолигига қайта сайланди / Olamsport.com\n03 дек 09:04\nҲамюртимиз Осиё регби уюшмаси ижроия қўмитаси аъзолигига қайта сайланди\nТеглар : РегбиОсиё\nОсиё регби уюшмасининг ҳар йили бўладиган анъанавий Кенгаш мажлиси бўлиб ўтди.\nМажлис пандемия шароитини ҳисобга олган ҳолда видеоконференция шаклида ташкил этилди.\nБиз учун аҳамиятлиси, Осиё регби уюшмасининг Кенгаш мажлисида Ўзбекистон регби федерацияси бош котиби Каҳрамон Жалилов Осиё регби уюшмаси ижроия қўмитаси аъзолигига қайтадан 4 йил муддатга сайланди.\nҚ.Жалиловнинг сайловолди дастуридаги муҳим бандлардан бири – бу Марказий Осиё регби ҳудудини янада ривожлантириш, барча ёш тоифалари бўйича мусобақалар сонини ошириш, МДҲ давлатлари ва узоқ хорижий мамлакатлар билан алоқаларни ривожлантиришдан иборат эди.\nОсиё регби уюшмаси ижроия қўмитаси аъзолигига қайта сайланганлигига изоҳ берар экан, Қаҳрамон Жалилов қуйидагиларни билдирди: «Ушбу воқеа Халқаро регби ҳамжамиятининг Ўзбекистонда ушбу Олимпия спорт турини ривожлантиришга юқори эътибор ва ишончни намойиш этади.\nҚолаверса, бу Ўзбекистон Республикаси Президенти томонидан 2019 йилда тасдиқланган мамлакатимизда регби спортини ривожлантириш бўйича ҳукумат дастурининг қабул қилинганлигига миннатдорлик ифодасидир».\nОсиё регби уюшмаси ижроия қўмитасига Ўзбекистондан ташқари Жанубий Корея, Таиланд, Хитой, Эрон ва Ливандан ҳам вакиллар сайланишди.


COVID-19дан ўлим хавфини оширадиган касаллик аниқланди\n27 Avgust 17:40 / Published in COVID-19\nОлимлар COVID-19дан ўлим хавфини оширадиган касаллик ҳақида гапиришди\nМаълум бўлишича, муаммоли тишлар коронавирус инфекциясидан ўлим хавфини ошириши мумкин.\nОлимларнинг аниқлашича, стоматологик касаллик билан оғриган одамларда коронавирусдан ўлиш эҳтимоли уч баравар кўп. Бундан ташқари, мутахассислар бу касаллик ва «ситокин бўрони» ўртасидаги боғлиқликни аниқладилар — бу ҳаёт учун хавфли иммунитет реактсияси, бу ҳолатнинг ёмонлашувига олиб келади.\nЭпидемиологлар ва вирусологлар коронавирусни ва у билан боғлиқ бўлган ҳамма нарсани, шу жумладан ўлим хавфини оширадиган нодир аломатлар ва касалликларни ўрганишни давом эттирмоқдалар. Охирги тадқиқот шуни кўрсатадики, периодонтитнинг эътиборсиз қолдирилган шакли коронавирусдан ўлим хавфини деярли уч баравар оширади, дейди Иносми.\nШифокорлар аниқладики, периодонтит билан оғриган беморлар коронавирусдан ўлиш эҳтимоли ушбу касалликсиз одамларга қараганда уч баравар кўп. Периодонтит, шунингдек, интенсив терапия бўлимларига ётқизилиш хавфи билан боғлиқ.\nМутахассисларнинг таъкидлашича, периодонтитнинг ривожланган шакли «цитокин бўрони» ни келтириб чиқаради — бу хавфли иммунитетли жавоб. «Цитокин бўрони» пайтида инсон танаси ўпкага кирадиган иммунокомпетент ҳужайраларни ортиқча ишлаб чиқаради, бу эса сепсис белгиларига ўхшаб тез ёмонлашишига олиб келади.\n«Цитокин бўрони» оғир аломатлар билан кечади — нафас қисилиши, оғир пневмонияга ўтиши ва охир оқибат ўлим. Олдинги тадқиқотлар шуни кўрсатдики, диабет ва нафас олиш йуллари касалликлари коронавируснинг оғир кечиши хавфини икки баравар оширади.\nTagged under: КАСАЛЛИК, КОРОНАВИРУС, ЎЛИМ, ХАВФ\nКунига 302 юқтириш ҳолати: коронавирус статистикаси\nЖССТ пандемиянинг энг юқори нуқтасини эълон қилди\nЎзбекистондан 10 минг муҳожир Россияга ишлаш учун кетади


Чеченистон "Украинада қўшинга эга эмас"\nThursday, 29 May 2014 00:21\nҚодиров, бўлгинчиларга ёрдам бериш учун у ерга қўшин юборгани ҳақидаги иддаоларни рад этди. Разман Қодиров тарқатган баёнотда айтилишича, Россия Федерациясининг бир қисми бўлган Чеченистон ўз қуролли кучларига эга эмас. Чеченистон раҳбари Украинада бўлгинчилар сафида жанг қилаётган чечен миллатига мансуб ҳар қандай шахс у ерга ўз ташаббуси билан кетганини таъкидлаган.\nБўлгинчилар Украина шарқидаги аксар минтақаларни ишғол этиши ортидан уларга қарши кенг кўламли амалиёт бошлатилган. Бўлгинчиларга кўра, Донецк аэропорти ишғоли пайтида уларнинг юз нафардан зиёд жангчиси ҳалок бўлган. Украина Ички ишлар вазирлигининг маълум қилишича, Украина армияси ҳозирга келиб аэропорт устидан тўлиқ назоратни ўрнатганлар. Бироқ Донецк шаҳрида чоршанба куни ҳам отишма овозлари эшитилгани хабар қилинади. Донецк узра ҳукумат ҳарбий учоқлари учиб юргани кузатилган. Украинанинг янги сайланган президенти Петро Порошенко мамлакат шарқидаги исённи бостиришини айтган. Россия Украинадан мамлакат шарқида ҳарбий амалиётни дарҳол тўхтатишни талаб қилган.\nДонецк аэропортидаги жангларда иштирок этган бўлгинчиларнинг аксари, хабарларга кўра, асосан Шимолий Қафқозлик ҳарбийлардан иборат Россия армиясининг "Восток" баталиони жангчиларидир.\n"Украина матбуотида Россия армиясининг баъзи чечен аскарлари Донецкка бостириб киргани ҳақидаги хабарлар юрибди. Мен бу хабарлар тўғри эмаслигини расман эълон қиламан," - дея таъкидланади чорашнба куни тарқатилган жаноб Қодиров баёнотида. - "Уч миллион чечен бор ва уларнинг учдан икки қисми Чеченистон Республикасидан ташқарисида, жумладан Ғарбда яшашади. Уларнинг қайсиниси қаерга боришини биз била олмаймиз ва билишимиз керак ҳам эмас."\nДонецк ва Луганск вилоятлари бўлгинчилари 11 май куни ўтказилган референдум ортидан ўз мустақилликларини эълон қилдилар. Уларнинг ушбу қадами Киев в Ғарб давлатлари томонидан эътироф этилгани йўқ. Март ойида Қрим ярим ороли Россия таркибига қўшиб олинганди.\nКиев ва Ғарб Россияни Украина шарқида бўлгинчиларни дастаклаётганликда айблашади. Россия бу даъволарни рад этади.\nMore in this category: « АҚШ террорга қарши урушга 5 миллиард доллар ажратади Шинжонда 55 киши 7000 одам олдида жазога тортилди »


Қозоғистонда корхоналарга иш жойида ходимлар учун машқлар ўтказишга буйруқ берилди\nСоғлиқни сақлаш вазири Алексей Цой ўз буйруғи билан иш жойида жисмоний машқлар учун стандарт қоидаларни тасдиқлади ва корхоналарга ҳар куни буни амалга оширишни буюрди.\nТашкилотларга куннинг биринчи ярмида 10-15 дақиқа давомида жисмоний машқларни бажариш тавсия этилади, чунки иш кунининг бошида бундай машқлар, ҳужжатда айтилганидек, «ишда самарадорликни ошишига ҳисса қўшади».\n«Жисмоний машқларнинг мақсади ақлий чарчоқни йўқотиш, кучни тиклаш, самарадорликни ошириш, соғликни сақлаш ва мустаҳкамлашдир», дейилади буйруқда.\nУнда тасвирлар билан машқ қилишнинг бир нечта вариантлари келтирилган, аммо вазирлик иш берувчилар қоидаларга асосланиб, бажарилган иш турига, меҳнат шароитларига, ёшига, жамоанинг жинсига қараб ўзларининг машқ мажмуаларини ишлаб чиқиши мумкин деб ҳисоблайди.\nЖисмоний машқлар тўпламини ҳар 3-4 ҳафтада бир марта ўзгартириш тавсия этилади: у 2-3 дақиқа давом этадиган қизиб олиш, шунингдек асосий гимнастикадан иборат бўлиши керак.\nЖисмоний зарядлашни бошлашдан олдин зарядлаш хоналари доимо тоза бўлиши ва олдиндан вентиляция қилиниши керак.\nНоябрь ойи бошида Ўзбекистон Президенти Шавкат Мирзиёев «Соғлом турмуш тарзини кенг жорий этиш ва оммавий спортни янада ривожлантириш чора-тадбирлари тўғрисида» ги фармонни имзолади. Фармонда аҳоли ўртасида спортнинг устувор йўналишлари — пиёда юриш, югуриш, мини-футбол, велосипед, бадминтон, стритбол, кўча машқлари ва қишлоқларда ривожлантириш таклиф этилади. Ҳукумат ушбу турдаги спорт турларини оммалаштириш ва ривожлантириш дастурларини амалга ошириш учун 104 миллиард сўм (10 миллион доллардан ортиқ) маблағ ажратмоқчи ва ҳокимият шунингдек, пиёда кўп юрганлар фуқароларга пул тўлашга ваъда берди.


Нега тадбиркор ва фуқароларимиз пул керак бўлганда кўпроқ банкка ёки “кўча”га, бўш маблағ бўлганда эса “кўрпача” ёки яна банкка мурожаат қилишади? » Ўзбекистон янгиликлари – Zamin.uz\n21 октябрь 2019, 12:12\nАдлия вазирлиги ҳузуридаги Ҳуқуқий сиёсат тадқиқот институти томонидан Ўзбекистон Республикасининг фуқаролик қонунчилигини такомиллаштириш доирасида капитал бозорини ривожлантириш муаммолари ҳам ўрганилмоқда. Мақола шу ўрганиш натижалари бўйича тайёрланди.\nСарлавҳадаги икки ҳолат бир-биридан фарқ қилса-да, уларнинг илдизи ва сабаблари бир хил омилларга бориб тақалади. Яъни, ҳар икки ҳолатда ҳам тадбиркорлар ва фуқаролар ўзлари учун осон, қулай, фойдали ва хавфсизроқ йўлни танлашади.\nМамлакатимиз қарийб ўттиз йил мобайнида режали иқтисодиётдан бозор иқтисодиёти томон босқичма-босқич ўтиш жараёнида, бозор иқтисодиётининг энг муҳим институтларидан бири бўлган капитал бозори ҳали ҳам шаклланиш босқичида.\nЎзбекистон бугунги кунда капитал бозорининг ривожланганлик даражасини белгиловчи халқаро рейтинглар (MSCI, FTSE Russell, Standard and Poor’s) бўйича энг пастки поғонада (pre-frontier market, frontier market, emerging market, developed market) турибди. Соҳа мутахассисларининг фикрича изчил ва самарали ислоҳотлар бўлганда дастлабки босқичдан ривожланган босқичгача ўртача 20-25 йил талаб этилади.\nРивожланган капитал бозори мавжуд давлатларда тадбиркорлар пул керак бўлганда банклардан ташқари фонд бозори орқали пул жалб қилиш, фуқаролар эса бўш пул маблағларини фақат банкка депозитга қўймасдан, қимматли қоғозларга йўналтирадилар. Бу тадбиркор ва фуқароларга қўшимча имконият бериши билан бир қаторда мамлакатда банк ва капитал бозори ўртасида соғлом рақобатни таъминлайди.\nСўнгги қирқ йилликда жаҳонда фонд биржалари сонининг элликтадан бир юз олтмиштагача кескин ўсиши, капитал бозорининг иқтисодиёт ривожида муҳим ўрин тутишини кўрсатади. Бизда эса ҳалигача банклар молиявий ресурсларни тўплаш ва қайта тақсимлаш бўйича асосий институтлигича қолмоқда.\nНатижада, компаниялар ва инвесторлар бизнесни молиялаштиришнинг алтернатив ва рақобатбардош манбаларидан фойдаланиш имкониятидан маҳрум бўлиб, асосий улуши давлатга тегишли бўлган монополлашган банк тизимига мурожаат қилишдан ўзга чораси йўқ. Банк кредитлари бизнесни молиялаштиришнинг асосий манбаи, банк депозитлари эса бўш пул маблағларини йўналтиришнинг асосий усули бўлиб қолган.\nУшбу ҳолнинг вужудга келишида сабаб бўлаётган омилларни шартли равишда иқтисодий, ҳуқуқий ва ижтимоий омилларга бўлиш мумкин. Иқтисодий омилларга қуйидагиларни мисол келтирамиз:\nКонцентрациялашган бозор, маҳсулот танқислиги. Бошқа ривожланаётган давлатлар сингари, Ўзбекистонда капитал бозорининг ўзига хос хусусиятларидан бири, унинг юқори концентрациялашганлиги бўлиб ҳисобланади: Яъни фонд бозорининг 85 фоиз капиталлашуви асосан давлат банклари ва саноат гигантлари вакили бўлган ўнта йирик компаниялар улушига тўғри келади. Республикадаги мавжуд акциядорлик жамиятларнинг ўттиз фоиздан камроғи фонд биржаларининг расмий листингига киритилган. Листингдаги акциядорлик жамиятларнинг атиги беш фоиз акциялари фонд бозорида иштирок этмоқда. Бозордаги маҳсулотларнинг бир гуруҳ иштирокчилар қўлида тўпланганлиги ва эркин савдодаги молиявий воситаларнинг тақчиллиги сарлавҳада кўрсатилган ҳолатларнинг ривожланишига сабаб бўлмоқда.\nБанк омонати акцияга қараганда фойдалироқ. Иқтисодий жиҳатдан олиб қараганда бугун банкка омонат қўйиш акциядан даромад олишга қараганда фойдалироқ. Чунки, бугун банклар омонат учун йиллик ўртача 18-20 фоиз фойда таклиф этишаяпди. Капитал бозори ривожланмаган шароитда акциялардан бундай стабил даромад олиш амри маҳол. Ҳозирги кунда Ўзбекистонда берилаётган энг юқори дивидендлар ўртача 10-15 фоизни ташкил этади. Бундан ташқари банкка қўйилган омонатлардан олинадиган фойда солиқдан озод этилган, аксинча акциялардан олинган дивидендлар бўйича резидентларга беш, норезидентларга эса ўн фоиз миқдорида солиқ белгиланган. Буларнинг барчаси банк омонатини акцияга нисбатан фойдали бўлишига сабаб бўлмоқда.\nБанклар капитал бозорига нисбатан ривожланган инфратузилмага эга. Юртимизда банк тизими бир неча ўн йилликлар давомида фаолият юритиб келмоқда, капитал бозорининг вужудга келиши эса мустақиллик давлидан бошланади. Тегишинча, банклар нисбатан яхши инфратузилмага эга бўлиб, бу хизматлар даражаси, сифати ва ҳажмига таъсир кўрсатади. Қолаверса, халқаро меъёрларга амал қилиш борасида ҳам капитал бозоридаги иштирокчилар банклар билан рақобатлаша олмайди. Бунда айниқса корпоратив бошқарув тамойиларини жорий этиш, акциядорларнинг ҳуқуқларига риоя этиш, дивидендлар тўлаш каби масалаларда банклар кўпчилиги хусусийлаштириш жараёнида ташкил этилган акциядорлик жамиятларини ортда қолдиради.\nҚуйидагилар эса ҳуқуқий омилларга мисол бўлади:\nБанк омонати акцияга қараганда ҳуқуқий жиҳатдан яхшироқ ҳимояланган. Банкларда қўйилган омонатларнинг кафолатлари бўйича тўлақонли ҳуқуқий механизм яратилган. Масалан, 2002 йилда “Фуқароларнинг банклардаги омонатларини ҳимоялаш кафолатлари тўғрисида”ги махсус қонун қабул қилинган, Ўзбекистон Республикаси Вазирлар Маҳкамаси ҳузурида фуқароларнинг банклардаги омонатларини кафолатлаш фонди ташкил этилган. Акциялар ва уларнинг ҳуқуқий ҳимояси борасида бундай рақобатбардош ва рағбатлантирувчи қонунчилик базаси мавжуд эмас. Қолаверса, акциядорлаштириш ва унда йўл қўйилган айрим камчиликлар натижасида бугун фуқаролар акцияга ва ундан олинадиган даромаднинг реаллигига унча ишонишмайди. Аксинча, аҳолини банк омонатларига бўлган ҳуқуқларининг таъминланиши, бу борада кўплаб чоралар амалга оширилаётганлиги сабабли фуқароларнинг банкка нисбатан ишончи анча мустаҳкамланиб бормоқда.\nКредит олиш акция чиқариб пул олишдан кўра осонроқ. Компаниялар учун бугун капитал бозоридан пул жалб қилиш банкдан кредит олишга нисбатан анча мураккаб, кўпроқ вақт ва ресурс талаб этади. Бунга қонунчиликда акция чиқариш ва у орқали маблағ жалб этишга қўйилган юқори талаблар, соҳадаги қонун ҳужжатларининг кўплиги ва ҳуқуқий тартибга солиш билан боғлиқ бошқа муаммолар сабаб бўлмоқда. Масалан, бугунги кунда Ўзбекистонда фақат акциядорлик жамиятлари қимматли қоғозлар чиқариши ва фонд бозоридан молиявий ресурсларни жалб қилиши мумкин.\nБироқ, мамлакатдаги акциядорлик жамиятларининг сони, у ердаги мавжуд бўлган барча компанияларнинг бир фоизини ҳам ташкил этмайди, компанияларнинг аксарияти МЧЖ сифатида ишлайди. Бундай ҳолатда, МЧЖ ва бошқа компанияларни капитал бозорига жалб этадиган ва ўз фаолиятларини мазкур бозор орқали молиялаштириш имконини берадиган ислоҳотларни амалга ошириш мақсадга мувофиқ. Бошқача айтганда, компаниянинг ташкилий ҳуқуқий шакли ва капитали мезонлари асосида фонд бозорига рухсат бериш амалиётини бекор қилиш керак. Бунинг ўрнига, бозорга киришнинг асосий тамойили компаниянинг ишончлилиги, шаффофлиги ва самарадорлиги бўлиши мумкин. Дунёда бундай компанияларга фонд бозорида иштирок этишга имкон берадиган кўплаб ҳолатлар мавжуд.\nМасалан, 2016 йил охирига келиб, дунёнинг қирқдан ортиқ фонд биржаларида етти мингдан ортиқ кичик ва ўрта компаниялар рўйхатга олинган. Ўзбекистонда МЧЖ ва бошқа "янги субъектлар" учун махсус савдо майдончаларининг ташкил етилиши фонд бозори кўлами ортишига яхши туртки бўлади. Бу нафақат йирик корхоналар, балки кичик ва ўрта бизнес учун ҳам фонд бозори инфратузилмасининг имкониятларидан фойдаланган ҳолда молиявий ресурсларни жалб қилиш ва инвестициялашга имкон беради.\nХуфёна иқтисодиёт ва “кўча”дан қарз олишнинг етарли даражада ҳуқуқий тартибга солинмаганлиги. Ўзбекистон каби ўтиш даври мамлакатларида молиявий хизматлар бозорида бевосита акс этадиган хуфёна иқтисодиётнинг улуши катта. Расмий статитикага кўра Ўзбекистонда ҳам хуфёна иқтисодиёт ЯММнинг эллик фоизидан юқори. Бу ҳолат иқтисодиётнинг бошқа соҳалари сингари молия бозорида ҳам яққол кўринади. Хусусан, банк кредитлари ва фонд бозори билан бир қаторда "кўчадан қарз олиш" деб номланган яна бир манба мавжуд. Бу жисмоний шахслардан, одатда фонд бозорига, ҳаттоки банк фоизларига нисбатан юқори ставкаларда, чет эл валютасида қарз олишдан иборат. Ташқи томондан, бу оддий қарз муносабатлари каби кўринади, аммо унинг кўлами ва моҳияти одатий истеъмол кредити таркибига кирмайди.\nAфсуски, бу борада расмий маълумотлар ёки статистик маълумотлар йўқ, аммо аксарият тадбиркорлик фаолияти субъектлари томонидан норасмий, яширинча бухгалтерия ҳисобини юритиш тизимининг мавжудлиги молиявий хизматлар соҳасида бундай “квази-ҳуқуқий” кредитлар мавжудлигини тасдиқлайди. Капитал бозорини ривожлантириш борасидаги ислоҳотлар шундай “квази-ҳуқуқий” амалиётни қонунийлаштириш, уларни банк ва фонд бозори фаолиятига йўналтиришга қаратилган бўлса, бу ҳам давлат учун, ҳам бизнес учун фойдали бўлади. Яъни бундай фаолият қонунийлаштирилиши орқали давлат инвесторларнинг молия тизимига бўлган ишончи ва солиқ тушумлари ошишига эришиши мумкин. Молиялаштиришнинг хуфёна механизмларини легаллаштириш бизнесга ҳуқуқий кафолатлар, нисбатан арзон маблағга эга бўлиш имконини беради.\nИжтимоий омиллар сирасига аҳолининг хабардорлик даражаси, капитал бозорига бўлган ижтимоий ишончнинг пастлиги ва соҳада малакали мутахассисларнинг етишмаслиги кабилар киради. Жамиятнинг хабардорлиги ва ишончи кенг қамровли ва тезкор чора-тадбирларни талаб қиладиган муҳим масаладир. Ўзбекистонда фонд бозори институтлари қарийб ўттиз йил давомида мавжудлигига қарамай, аҳоли фонд бозори имкониятларидан фойдаланишни истамаяпти.\nБунга капитал бозори дастлаб ташкил этилган вақтдаги камчиликлар, кўпчилик аҳолининг маданий хусусиятларига мос бўлган исломий молиявий воситаларнинг йўқлиги, қонунчиликда жамоатчиликнинг хабардорлиги ва аҳолининг ишончини оширишга қаратилган етарли чора-тадбирлар амалга оширилмаётганлиги асосий сабаблардан бўлмоқда. Натижада акциялар оддий сармоядорлар учун жозибадорлигини йўқотмоқда ва сарлавҳада кўрсатилган ҳолатлар юзага келишига сабаб бўлмоқда.\nФикримизча, юқоридаги муаммоларни бартараф этиш, тадбиркорлар ва фуқаролар учун молия бозорида қўшимча имкониятлар яратиш мақсадида комплекс чора-тадбирлар амалга оширилиши лозим. Жорий йилнинг охирига қадар ишлаб чиқилиши режалаштирилган Ўзбекистон капитал бозорини ривожлантириш стратегиясида юқоридаги мулоҳазалардан келиб чиққан ҳолда қуйидаги чора-тадбирлар назарда тутилиши мақсадга мувофиқ саналади.\n1. Капитал бозоридаги таклифни, яъни молиявий воситалар ва эмитентлар сонини кўпайтириш бўйича чора-тадбирлар. Бу асосан самарали ишлаётган акционерлик жамиятларидаги давлат улушини капитал бозори орқали хусусийлаштиришнинг ҳуқуқий асосларини яратиш; МЧЖ ва ўрта бизнес вакиллари учун махсус турдаги қимматли қоғозларни ва аҳолининг маданий хусусиятларини инобатга олган ҳолда исломий молия воситаларини жорий этиш, акцияларга банк кредити ва банк омонатига тенг ҳуқуқий мақом ва имтиёзлар бериш. Шунингдек, қонунчиликда қимматли қоғозлар чиқариш ҳуқуқига эга бўлган компаниялар доирасини кенгайтириш; фонд биржасида МЧЖ ва ўрта бизнес корхоналари қимматли қоғозлари билан савдо қилиш учун махсус платформани яратиш; қонунчиликда акциядорларнинг бошқарув ҳуқуқларини амалга оширишнинг алтернатив усуллари: масофадан туриб овоз бериш, электрон овоз бериш механизмларини жорий этиш; эмитентларнинг дивиденд тўлаш тизимини соддалаштириш; ва ишончли аудиторлик компаниялари, шу жумладан халқаро компаниялар фаолиятини ривожлантириш.\n2. Капитал бозори орқали инвестицияларни кўпайтириш чоралари. Қимматли қоғозлар билан савдо қилиш учун брокер ва депозитарий билан онлайн шартнома тузиш ва ҳисобварағ очишнинг ҳуқуқий механизмини яратиш. Қолаверса, телефон орқали савдо қилиш имкониятларини кенгайтириш. Эмитент компанияларнинг ошкоралигини ва тўланган дивидендлар тўғрисидаги маълумот олиш тизимини такомиллаштириш; қимматли қоғозларга инвестиция қилинган хорижий маблағлар ва улардан келган фойдани олиш тартибини соддалаштириш; қимматли қоғозлар билан тузиладиган битимлардан олинадиган турли тўловларни камайтириш; маҳаллий ва хоиржий инвесторларни фонд бозори орқали сармоялашни рағбатлантиришга доир аниқ чора-тадбирлар ишлаб чиқиш; портфел инвестицияларга ҳам бошқа инвестицияларга бериладиган ҳуқуқий мақом ва имтиёзларни тадбиқ этиш.\n3. Бозор воситачилари (брокерлар, дилерлар, инвестиция фондлари, маркет-мейкерлар, рейтинг агентликлари ва бошқалар) фаолиятини ривожлантириш. Фонд бозорида тадбиркорлик фаолиятига солиқ имтиёзлари ва бошқа имтиёзлар бериш орқали бозор воситачиларининг фаолиятини рағбатлантириш; Ўзбекистон фонд бозорига халқаро воситачиларнинг киришини осонлаштириш; Ўзбекистон фонд биржаси иштирокчилари уюшмасини ташкил этиш ва уларнинг ўзини ўзи бошқариш ваколатларини кенгайтириш.\n4. Aҳолининг хабардорлиги ва ахборот таъминотини яхшилаш. Фонд биржаси янгиликлари ва ахборотига ихтисослашган оммавий ахборот воситаларини (телевидение, радио, газета, веб-сайт ва бошқалар) яратиш; рейтинг агентликлари, шу жумладан халқаро агентликларнинг фаолиятини рағбатлантириш, ва улар томонидан кенг қамровли сармоядорларга эмитент компаниялар фаолияти тўғрисида ишончли таҳлиллар берилишининг ҳуқуқий асосларини такомиллаштириш; аҳолининг фонд бозорига сармоя киритиши тўғрисида хабардорлигини ошириш бўйича тизимли равишда махсус курслар ва маҳорат дарсларини ташкил этиш; бизнес бошқаруви, лойиҳаларни бошқариш, инвестиция стратегиялари ва бошқа соҳаларга ихтисослашган хусусий ўқув юртлари, шу жумладан хорижий университетларнинг ташкил этилишини қўллаб-қувватлаш.\nБу таклифларни амалга ошириш учун, албатта, энг аввало тегишли ҳуқуқий база шакллантирилиши ва қимматли қоғозлар бозорини тартибга солувчи қонунчилик такомиллаштирилиши лозим.\nЎйлаймизки мамлакатимизда капитал бозорини ривожлантириш бўйича амалга ошириладиган ислоҳотлар бизнесни молиялаштиришни яхшилаш ҳамда миллий, минтақавий ва глобал компаниялар ва инвесторларнинг инвестиция имкониятларини кенгайтириш учун янада қулай замин яратади. Бизнесни молиялаштиришдаги рақобат муҳитининг кучайиши капитал бозори институтлари томонидан кўрсатиладиган молиявий хизматлар сифати ва турларининг кенгайиши, аҳолининг инвестицион фаоллигининг ошиши, ҳамда уларнинг бўш пул маблағлари капитал бозорига жалб этилиш даражасининг ортишига хизмат қилади.\nҲуқуқий сиёсат тадқиқот институти масъул ходими,\nҲуқуқ йўналиши доктори\nЯнгиликлар » Иқтисодиёт » Нега тадбиркор ва фуқароларимиз пул керак бўлганда кўпроқ банкка ёки “кўча”га, бўш маблағ бўлганда эса “кўрпача” ёки яна банкка мурожаат қилишади?\n22:07 Шавкат Мирзиёев фонд бозорини ривожлантириш масалаларига бағишланган йиғилиш ўтказди\n14:56 Адлия вазирлиги сеҳр-жодуга қарши курашиш борасида бир қатор таклифлар ишлаб чиқди\n21:12 Ўзбекистонда янги давлат бошқаруви органлари ташкил этилди\n12:29 Эксперт: Ўзбекистонда бозор курсига босқичма-босқич ўтилади


Ривожланиш стратегияси – «Farg'ona issiqlik elektr markazi» АЖ\nЭлектр энергияси ишлаб чиқаришнинг замонавий ва самарадор технологияларини босқичма-босқич тадбиқ қилиш, ёқилғи-энергетика ресурсларини рационал ишлатиш ҳамда самарадорлигини ошириш, худуднинг ижтимоий соҳасини ривожлантириш ва қўшимча иш ўринларини яратиш мақсадида, Ўзбекистон Республикаси Президентининг 2017 йил 21 февралдаги ““Farg`ona IEM” АЖ худудида ва Фарғона шахар қозонхонаси РК-3 худудида юқори самарали когенерацион газ турбина технологияларини жорий этиш лойихаларини тадбиқ этиш чора-тадбирлари тўғрисида”ги ПҚ-2794 сонли қарорига биноан ““Farg`ona IEM” АЖ худудида 17 МВт ва Фарғона шахар қозонхонаси РК-3 худудида 7 МВт қувватли юқори самарали когенерацион газ турбина технологияларини жорий этиш инвестицион лойихаси амалга оширилмоқда.\nЛойиха амалга ошириш доирасида Ўзбекистон Республикаси Ҳукумати ва Япониянинг Энергетика ва саноат технологияларини ривожлантириш бўйича давлат ташкилоти (NEDO) ўртасида протокол имзоланди. “Ўзбекэнерго” АЖ ва «Kawasaki Heavy Industries Ltd.» (KHI) ҳамда Marubeni Utility Services, Ltd (MUS) компаниялари ўртасида лойиҳани амалга ошириш бўйича иш режаси тасдиқланди, ушбу компаниялар томонидан Ўзбекистоннинг энергетика объектларида KHI газ турбинаси технологияларини жорий этиш режалаштирилган.\n2019 йилнинг тўртинчи чорагида Фарғона РК-3 қозонхонаси худудида қуввати 7 МВт бўлган газ-турбина қурилмасини ишга тушириш режалаштирилган.\n2021 йилда ““Farg`ona IEM” АЖ худудидаги қуввати 17 МВт бўлган газ-турбина қурилмасини ишга тушириш режалаштиримоқда.\nУшбу лойиҳани амалга ошириш Фарғона водийси худудида ишлаб чиқариш қувватларининг ошишига олиб келади ва корхонага хар йили қўшимча:\n– 197,24 млн. КВт / соат электр энергияси;\n– 214,5 минг Гкал иссиқлик энергияси;\nишлаб чиқариш имкониятини беради.\n““Farg`ona IEM” АЖ худудида 17 МВт ва Фарғона шахар қозонхонаси РК-3 худудида 7 МВт қувватли юқори самарали когенерацион газ турбина технологияларини жорий этиш” инвестицион лойихаси буюртмачиси “Farg`ona IEM” АЖ.\nҚурилиш бош пудратчиси “Ўзбекгидроэнергокурилиш” АЖ.\nАсосий ускуналарни етказиб берувчи: «Marubeni Utility Services, Ltd» ва «Kawasaki Heavy Industries, Ltd» Япония.


ЯХШИЛИК ҚИЛИБ ЯШАДИМ... - Ўзбекистон овози газетаси\nЯХШИЛИК ҚИЛИБ ЯШАДИМ...\nДеновнинг «Юрчи» маҳалласида истиқомат қилувчи Иқлим момо Бобораҳматова 8 март куни 100 ёшга тўлди!\n— Ҳаётнинг паст-баландини кўрдим, — дейди у. — Ҳамиша яхшилик қилиб, яхши одамларга ёндашиб, сабр-тоқат билан яшадик. Раҳматли умр йўлдошим Неъмат Бобораҳматов билан 1940-йил турмуш қургандик. Ўша даврда ҳаёт ниҳоятда машаққатли эди. Пулдан ҳам, тиллодан ҳам бир бурда нон азиз эди. Тонг отар-отмас ҳамма далага, ишга отланарди, қоронғуда силламиз қуриб, уйга қайтардик. Бунинг устига, уруш тинка-мадоримизни қуритди. Қимматчилик қаҳатчиликка уланди. Эркаклар фронтга кетиб, даланинг оғир ишлари аёллар ва болалар елкасида қолди. Урушда ҳалок бўлганлар, очликдан нобуд бўлганларнинг саноғи йўқ эди.\nБахтимиз бор экан, ёруғ кунларга ҳам етиб келдик. Набира, чевара ва эваралар бахтини кўриб, қувониб ўтирибман. Шундай дориломон кунларга етказганига шукр, дейман.\nДарҳақиқат, аср билан юзлашаётган онахонимиз икки нафар фарзанд, 40 нафар набира, 20 га яқин чевара ва 10 дан ортиқ эваралар ардоғида, элу юрт эъзозида.\n— Маҳалламизда ҳудуди 2 минг 500 нафардан ортиқ аҳоли истиқомат қилади, — дейди «Юрчи» маҳалла фуқаролар йиғини раиси Раҳмонқул Раҳматуллаев. — Улар орасида 20 нафарга яқини саксон ёшдан ошган бўлса, 10 нафари 90 билан тўқнашган, 4 нафар отахону онахон юз билан юзлашган. Пиру бадавлат кексаларни қўллаб-қувватлаб, ҳолидан хабар олиб турибмиз...\n— Болалар қобил, бамаъни бўлса, инсон кўп яшайди, болам, — дейди момо. — Жисмоний меҳнат кишини чиниқтиради. Ҳозир ҳам эрта саҳар туриб, томорқани айланаман. Ободлик ва саришталик яхши-да. Кейин бекор ўтирмай, деб, бичиш-тикиш билан шуғулланаман.\nЮзида нур, шукроналик туйғуси балқиб турган мўътабар онахон юрт тинчлиги, осмонимиз мусаффолиги, дастурхон тўкин-сочинлиги, халқ омонлигини тилаб дуога қўл очди...


Грац университетидаги немис тилининг австрияча вариантини тадқиқ қилиш бўйича институт йил сўзи деб – Bundespräsidentenstichwahlwiederholungsverschiebung неологизмини тан олди. У “федерал президент сайловларининг иккинчи туридаги такрорий овоз беришни кўчириш” деб таржима қилинади. Бу ҳақда Kurier газетаси хабар бермоқда.\nНеологизм 51 ҳарфдан иборат бўлиб, унинг учун йил сўзини танлашда иштирок этган 10 минг кишининг ярмидан кўпи овоз берган.\nҲайъат раиси Рудольф Мурнинг фикрича, бу сўз “ўз маъноси ва узунлиги жиҳатидан жорий йилдаги сиёсий воқеаларнинг ўзига хос рамзидир”.\nЙилнинг энг ёмон сўзи деб Öxit тушунчаси тан олинди. У худди Brexit каби Австриянинг ЕИ таркибидан чиқишини англатади.\nМаълумот учун, Австриядаги президентлик сайловлари икки турда бўлиб ўтди – 24 апрель ва 22 май. Биринчисида ғолиб аниқланмай, иккинчи турга икки номзод чиқди. Такрорий сайловлар эса 2 октябрга белгиланиб, кейинчалик номаълум муддатга қолдирилган. 4 декабрь куни эса қайта сайловлар ташкил этилиб, унда яшиллар Партияси вакили Ван дер Беллен ғалаба қозонди.\nАвстрия Неологизм йил сўзи


15:16 / 29.05.2017\nАйни кунларда мамлакатимизда навбатдаги ўқув йили ниҳоясига етиб, академик лицей, касб-ҳунар коллежлари битирувчилари, умуман талаба бўлишни дилига тугган ёшлар учун ҳаяжонли дамлар бошланди. Бундай пайтда жорий йилда олий ўқув юртларига қабул ва тест синовларига оид масалалар ҳар бир йигит-қизни қизиқтириши табиий. Шу боис биз Ўзбекистон Республикаси Вазирлар Маҳкамаси ҳузуридаги Давлат Тест маркази бўлим бошлиғи Орзиқул Бобоевга бир нечта саволлар билан мурожаат қилдик.\n— Абитуриентлардан ҳужжатларни қабул қилиш қачондан бошланади ва қабул жараёнида қандай янгиликлар бор?\n— 2011 йил 18 июлдан қабул қилинган "Ўзбекистон Республикаси олий таълим муассасаларининг бакалавриатига талабаларни қабул қилишда тест синовларини ўтказиш тартиби тўғрисидаги Низом"га киритилган охирги ўзгаришларга кўра, 2017 йилдан бошлаб олий таълим муассасаларида абитуриентларнинг ҳужжатларини қабул қилиш илгаригидек 20 июндан 20 июлгача эмас, балки 15 июндан 15 июлгача давом этади.\nУшбу ўзгаришлар киритилишининг асосий сабабларидан бири олий таълим муассасаларига ҳужжат топшираётган абитуриентлар сонининг йилдан-йилга кўпайиб бораётганлиги бўлса, иккинчидан, тест материалларини сифатли тайёрлаш ва етказиш вазифаси бор. Тест синовлари ўтказиладиган кун эса ўзгармаган, доимгидек 1 август куни бўлади.\n— Абитуриентларга берилаётган имтиёзлар борасида қандай ўзгаришлар бор?\n— Маълумки, олий таълим муассасаларига кирувчилар учун бир неча турдаги имтиёзлар тизими мавжуд. "Ўзбекистон Республикаси Президенти томонидан 2012 йил 31 май куни қабул қилинган Ўзбекистон Республикаси Қуролли Кучлари сафида муддатли ҳарбий хизматни ўтаб бўлган фуқароларга имтиёзлар тизимини такомиллаштиришга оид қўшимча чора-тадбирлар тўғрисида"ги қарори шулар жумласидандир. Дарҳақиқат, мазкур қарорга кўра муддатли ҳарбий хизматни ўтаб бўлган ва тегишли тавсияномага эга бўлган фуқароларимиз учун олий таълим муассасаларига ўқишга киришда тест синови жараёнида тўплаган баллга қўшимча тарзда максимал тўплаш мумкин бўлган баллнинг 27 фоизи миқдорида имтиёзли балл қўшиб берилар эди. Ушбу қарорга Вазирлар Маҳкамасининг 2017 йил 4 апрелдаги қарори билан тегишли ўзгартириш киритилди, қарорнинг 11-бандига мувофиқ, эндиликда муддатли ҳарбий хизматни ўтаб бўлган ва тегишли тавсияномага эга бўлган барча фуқароларимизга республиканинг барча олий таълим муассасалари бакалавриат таълим йўналишларига ўқишга киришда тест синовлари натижалари бўйича тўплаган баллининг 50 фоизи миқдорида қўшимча балл шаклидаги имтиёз берилади.\nБундан ташқари, Ўзбекистон Республикаси Президентиининг 2017 йил 25 апрель "Навоий вилоятининг олис чўл туманлари аҳолиси турмуш даражасини янада оширишга доир қўшимча чора-тадбирлар тўғрисида"ги қарорига мувофиқ, Давлат қабул комиссиясига 2017-2018 ўқув йилидан бошлаб Навоий, Бухоро ва Самарқанд вилоятларидаги олий таълим муассасаларига ўқишга қабул қилишда тест синовлари натижалари бўйича 68 ва ундан юқори баллга эга бўлган, Навоий вилоятининг олис чўл туманларида камида уч йилдан буён истиқомат қилаётган абитуриентларни, кейинчалик мутахассислиги бўйича ушбу ҳудудлардаги бюджет ташкилотларида тегишли вилоят ҳокимлиги ва олий таълим муассасаси ўртасида тузиладиган шартнома асосида камида тўрт йил ишлаб бериш шарти билан қўшимча грант асосида имтиёзли қабул қилиш ҳуқуқи берилди. Қарорда олис чўл туманлари сифатида Конимех, Учқудуқ, Томди туманлари келтирилган ва уларга таълимдан ташқари яна ижтимоий, иқтисодий соҳаларда кўпгина имтиёзлар жорий этилди.\n— Бу борада ҳар йили бўлгани каби аниқ режа асосида кенг қамровли ишлар амалга оширилмоқда. Жорий йилда амалдаги Низомга мувофиқ, олий таълим муассасалари қабул комиссиялари томонидан бино ва аудиториялар, тест синовларига қатнашадиган абитуриентлар учун ўринлар ўтган йилдаги сонига йигирма фоиз қўшган ҳолда тайёрланади. Шу мақсадда республика бўйича 795 минг ўрин тайёрланиши режалаштирилган.\nТайёргарлик доирасида тест синови ўтказиладиган бино ва аудиторияларнинг Давлат тест марказига тақдим қилинган дастлабки режа-чизмалари жойларда ўрганилди.\nШунингдек, республика бўйича 17 апрелдан 30 майга қадар Давлат тест маркази вакиллари учун амалий семинар машғулотлари ўтказилиши режалаштирилган, ҳудудлар марказида жойлашган олий таълим муассасаларида ҳам шундай машғулотлар ўтказилмоқда.\n— 2017-2018 ўқув йилидан бошлаб олий таълим муассасаларига тўлов-контракт пулининг оширилган ставкаси бўйича қўшимча қабулни амалга ошириш жорий этилмоқда. Бу қай тартибда, нималарга эътибор қаратилган ҳолда амалга оширилмоқда?\n— Алоҳида таъкидлаш керакки, юртимиздаги олий таълим муассасаларида очилаётган янги таълим йўналишлари ёки таълим муассасаларининг баъзи вилоятларда ташкил этилаётган филиаллари, яратилаётган имтиёз ва бошқалар - буларнинг барчаси ёшларимиз учун катта имкониятдир. Шулар қаторида абитуриентлар учун яратилаётган яна бир муҳим ва аҳамиятли янгилик – бу 2017-2018 ўқув йилидан бошлаб тўлов-контракт пулининг оширилган ставкаси бўйича қўшимча қабулни амалга ошириш жорий этилаётганлигидир. Президентимиз томонидан шу йил 5 май куни қабул қилинган "2017-2018 ўқув йилида Ўзбекистон Республикасининг олий таълим муассасаларига ўқишга қабул қилиш тўғрисида"ги қарорини барча мамнуният билан қарши олди. Унинг 5-бандида айнан шу ўқув йилидан бошлаб олий таълим муассасаларига тўлов-контракт пулининг оширилган ставкаси бўйича қўшимча қабул қилиш татбиқ этилади ва уни амалга ошириш Давлат комиссияси зиммасига юклатилади.\nБироқ шуни ҳам эслатиш жоизки, бундай шаклдаги қабул учун квота белгилашда аввало таълим муассасаларининг мавжуд имкониятлари ҳисобга олинади.\nШунингдек тўлов-контракт пулининг оширилган ставкаси бўйича қўшимча қабул қилиш ўтиш баллидан паст балл тўплаган, аммо бали 68 баллдан кам бўлмаган абитуриентлар учун уларнинг оширилган контракт пулини тўлаш истагидан келиб чиққан ҳолда ва кетма-кетлик тартиби сақланган ҳолда амалга оширилади.\nБунда йўналишлар кесимида оширилган тўлов-контракт миқдори Давлат комиссияси томонидан белгиланади.\n— Ўқишга маҳкам бел боғлаган ёшларимизга тилакларингиз?\n— Башарти давлатимиз томонидан ёшларимиз учун катта-катта имкониятлар, имтиёзлар яратилаётган экан, улар томонидан ҳам шунга яраша жавоб бўлиши керак, деб ҳисоблайман. Бунинг учун улар фақат ва фақат белгиланган дарсликлар бўйича тайёргарлик кўришлари, бошқа ўткинчи, асоссиз ва ишончсиз манбаларга ишонмасликликлари лозим. Зеро, билим бу туганмас бойлик, барча ёшларимиз унга эгалик ҳиссини туйсинлар. Ҳаммаларига омад!\nТоштемир МУРОД суҳбатлашди\nабитуриент Давлат тест маркази қабул комиссияси


Тирик эканман, бир куни Аллоҳ раҳмат қилгур отамдан олган дарсимни ҳеч унутмайман. Ўша куни нотўғри иш қилиб қўйган эдим.\nБугун атрофимизда ҳамма нарса етарли ва бисёрлиги диндорлар томонидан шариат амрига риоя этиб яшаш имкониятини “қисқартиради” деган фикрга дуч келиш мумкин.\nЭй иймон келтирганлар! Ўзингиздан бошқадан сирдош тутманг. Улар сизга парокандалик келтиришда бўшашмаслар.\nЖаннат дарвозалари бу кишиларнинг қаршисида ёпилур\nИнсоннинг тили унинг учун бир синовдир. Мусулмонлар ўз тиллари билан Аллоҳнинг розилигига олиб борувчи солиҳ амалларни қилишлари мумкин.\nДарс Аллоҳга ҳамду сано, Набий (с.а.в.)га саловоту саломлар айтишдан бошланди. Ота: «Бир нарса демоқчисан, шекилли, эй Маҳмуд, гапиравер», деди.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Ким бир қавмга тақлид қилса, у ўшалардандир», дедилар.\nФарзанд тарбияси (20-дарс)\nДарс Аллоҳнинг китобидан, ҳадиси шарифдан, зикру дуолардан ва АЛЛОҲнинг гўзал исмларидан ёдланганларини текшириш ила бошланди. Сўнгра ота: «Сизлардан муҳим бир савол сўрамоқчиман», деди.\nДарс Аллоҳга ҳамду сано ва Саййидимиз Расулуллоҳ соллаллоҳу алайҳи васалламга саловоту саломлар айтишдан бошланди. Сўнгра ота деди: «Сизларга бугун қиладиган насиҳатим, суюклиларим, қачонки диндан, яхшиликдан нимани ўргансангиз, бошқа мусулмонларга билдириб, далолат қилинг.\nФарзанд тарбияси (18-дарс)\nДарс Қуръон, ҳадис, зикру дуолар ва Аллоҳнинг исмлари ёд олинганини текшириш ила бошланди. Сўнгра ота деди: «Фарзандларим! Бугун бир ҳадис ўрганамиз. Жобир ибн Абдуллоҳ розийаллоҳу анҳудан ривоят қилинади.\nФарзанд тарбияси (17-дарс)\nДарс улуғ АЛЛОҲга ҳамду сано ва Набиййимиз Муҳаммад (с.а.в.)га саловоту саломлар айтиш ила бошланди.\nФарзанд тарбияси (16-дарс)\nОта дарсни АЛЛОҲга ҳамду сано, Муҳаммад соллаллоҳу алайҳи васалламга саловоту салом айтишдан бошлади. Сўнгра аҳли оилага тинчлик тилаб, Қуръони каримдан, зикрлардан, дуолардан ва набавий ҳадислардан ёд олинганларини текширди.


Эри Хитойдан қайтарилишини талаб қилиб, ёлғиз пикет ўтказган қозоғистонлик аёлни расмийлар огоҳлантирди\n18 апрел 2021, Тошкент вақти: 22:30\nФарида Қабилбек мухбирлар саволларига жавоб бермоқда.\nОлмаота шаҳридаги Хитой консуллиги олдида Шинжонда қамалган эри озод қилинишини талаб қилиб бир ўзи акция ўтказган аёлни Қозоғистон расмийлари огоҳлантирди.\n14 январь куни Фарида Қабилбек эрининг суратини танасига илиб, консуллик олдида пикет уюштирди. Олмаота шаҳар мэрияси расмийси Рита Эрманова консуллик олдига бориб, Қабилбек шаҳар расмийларидан рухсат олмаганини, шу сабаб унинг норозилик акцияси ноқонуний эканлигини айтди.\nҚабилбекнинг сўзларига кўра, унинг турмуш ўртоғи Рақижан Зейнуллаули 2004 йилда Қозоғистон фуқаролигини олган. Ўша йили асл ватани бўлмиш Шинжонга борганида уни жосусликда айблаб, 13 йилга озодликдан маҳрум қилишган.\nҚабилбек эри қамоқ муддатини тўлиқ ўтаганини, аммо Хитой расмийлари унга бошқа айблов қўйиб, яна 18 ой қамоқда ушлаб туришганини айтди. Қабилбек ҳозир эри уй қамоғида эканлигини айтиб, Хитой ва Қозоғистон расмийларини эрини Қозоғистонга олиб келишга кўмаклашишга чақирди.\nҚабилбек билан сўзлашиш учун Хитой консуллигидан ҳеч ким чиқмади.\nКейинги ойларда Зейнуллаули каби Шинжонда қамалган этник қозоқларни Қозоғистонга қайтариш талаби билан бир неча акция ўтказилди.